ئاگرتێبەردانی سروشت و ژینگەی رۆژهەڵاتی کوردستان و ژینۆسایدی سەوز\n21:33 - 13 گەلاوێژ 2715\nکەمپیەنی نا بۆ سووتاندن و گڕتێبەردانی دارستان و لێڕەوارەکانی کوردستان\nجەنگەڵ و دارستانەکان یەکێک لە سامانەکانی هەر وڵاتێک و بە سەرچاوەی نەتەوەیی ژیان هەژمار دەکرێن. ساڵانێکە لەناوچوونی ژینگە لە زۆربەی ناوچەکانی جیهان بەرزبوونەوەیەکی بەرچاوی بە خۆیەوە بینیوە و ئەمەش بووەتە هۆی ئەوەی کە چالاکانی مەدەنی و لەوانیش چالاکانی مەدەنیی کورد بە هەڵگرتنی \_"پاراستنی ژینگە، پاراستنی ژیانە\_" بە دەیان ئەنجومەن و کەمپەینی ژینگەپارێزییان دامەزراندووە.\nچالاکانی مەدەنیی کورد لە کوردستانی رۆژهەڵات لەو چالاکانەن کە لەپێناو پاراستنی ژینگەی وڵاتەکەمان چەندین کەمپەین، ئەنجومەن و گرووپیان بنیات ناوە لەو راستایەدا چالاکی دەکەن.\nئاگرکەوتنەوە یەکێک لەو رووداوانەیە کە لە رەوتی مێژوودا خەسارێکی بەرچاوی بە ژینگە و بە تایبەتی دارستانەکان گەیاندووە.\nئاگرکەوتنەوە لە دارستان و لێڕەوارەکانی کوردستان کە باشتر وایە وەکوو \_"ئاگرتێبەردان\_" ناوی لێ ببەین، لە ماوەی ئەم چەند ساڵەی دواییدا داوێنی ژینگە و بە تایبەتی دارستانەکانی کوردستانی رۆژهەڵاتی گرتووەتەوە و تا دەڕوات ئەم رەوتە روو بە پەرەسەندنە.\nپەرەسەندن و بەرینتربوونەوەی ئاگرکەوتنەوە لە دارستانەکانی کوردستانی رۆژهەڵات لەم چەند ساڵەدا، کۆمەڵێک پرسیاری لە مێشکی هاووڵاتیانی کورددا ورووژاندووە.\n* گەلۆ هۆکاری ئەم ئاگرکەوتنەوانە هەروەک لەلایەن ناوەندە پێوەندیدار و هەواڵدەرییەکانی حکوومەتی ئیسلامیی ئێرانەوە \_"سروشتی\_" رادەگەیندرێت، \_"سروشتی\_"ـیە؟!\n* ئەگەر هۆکاری ئەم ئاگرکەوتنەوە زنجیرەییانە ناسروشتیە و بە ئەنقەست ئاگر لە دارستان و لەوەڕگەکان تێبەر ئەدرێت، \_"کێ\_" یان چ ناوەند و گرووپ و دەستەیەک لە پشتەوەی ئەم لەناوبردنە بە ئەنقەستەی ژینگەی کوردستان دایە؟!\nیەکەم خاڵ کە خاڵێکی جێگای سەرنجە و پێویستە لێرەدا روون بکرێتەوە، سروشتی بوون، یا سروشتی‌نەبوونی ئاگرکەوتنەوە لە دارستان و لێڕەوارەکانی کوردستانە.\nــ ئاگرکەوتنەوەی سروشتی لە دارستان و لیڕەوارەکانی کوردستان:\nئاگرکەوتنەوەی سروشتی لە دارستانەکانی کوردستان بە شێوەیەکی بەرچاو لە کەمتەرخەمیی هاووڵاتیانی کوردەوە سەرچاوە دەگرێت.\nئەم جۆرە ئاگرکەوتنەوانە کە بەپێی بەڵگەکان بەشێکی کەم لە ئاگرکەوتنەکان پێک دێنێت، لەلایەن ناوەندە پێوەندیدارەکانی حکوومەتی ئیسلامی و هەواڵدەرییەکانی ئەو حکوومەتەوە، هۆکاری سەرەکی لەناوچوونی ژینگەی کوردستان رادەگەینرێت و زەق دەکرێتەوە و حکوومەت بە هەموو شێوەیەک هەوڵ دەدات کە رێژەی ئاگرکەوتنەوە سروشتیەکان زۆرتر نیشان بدات.\nئەمە لە کاتێک دایە کە زۆربەی هاووڵاتیانی کورد لەو باوەڕە دان کە ئاگرکەوتنەوە زنجیرەییەکان لە کوردستان بە تەواوەتی سروشتی نین و دەشێ دەستی لایەنێکیان لە پشتەوە بێت.\nــ ئاگرکەوتنەوە ناسروشتییەکان لە دارستان و لێڕەوارەکانی کوردستان (ئاگرتێبەردان):\nئاگرکەوتنەوەی ناسروشتی هۆکاری مرۆیی لە پشتەوەیە و باشتر وایە وەکوو \_"ئاگرتێبەردان\_" ناوی لێ ببەین. ئەم جۆرە ئاگرکەوتنەوەیە لەم چەند ساڵەی دواییدا بە شێوەیەکی بەرچاو لە کوردستان پەرەی سەندووە و بەم هۆیەوە رووبەرێکی فراوان لە دارستان و لەوەڕگەکانی کوردستان لەئاگردا سووتاون و بوونەتە خۆڵەمێش.\nئاگرکەوتنەوە لە دارستانێک لە چەند شوێنی جۆراوجۆرەوە بە مەبەستی ئەستەم‌بوونی کۆنترۆڵ‌کردن و کوژاندنەوەی ئاگرکەوتنەوەکە لەلایەکەوە و هاوکاری نەکردنی ناوەندە پێوەندیدارە حکوومەتیەکان لە لایەکی دیکەوە و بگرە بەربەست دروست‌کردن بۆ کوژاندنەوەی ئاگرکەوتنەوەکان لەلایەن ئەو ناوەندانەوە، بەڵگەیەکی روونە کە دەری دەخات حکوومەتی ئیسلامیی ئێران لە پشتی ئەم ئاگرتێبەردانانەیە.\nبەپێی ئەو لێکۆڵینەوانە کە لەلایەن چالاکانی مەدەنیی کورد و بە تایبەتی چالاکانی ژینگەپاریزییەوە بە شێوەی مەیدانی ئەنجام دراون و هەروەها بەپێی ئەو راپۆرت و هەواڵانەی کە لەلایەن هەواڵدەرییە کوردییەکانەوە بە پشت‌بەستن بە قسەی هاووڵاتییانی کورد لە ناوچە جیاجیاکانی کوردستان بڵاو دەکرێنەوە، ناوەندە ئەمنیەتی و نیزامییەکانی حکوومەتی ئیسلامیی ئێران لە ماوەی ئەم چەند ساڵەی دواییدا بە مەبەستگەلی تایبەتی خۆیان لە رێگای دەست و پێوەندییەکانیانەوە ئاگر لە دارستان و لێڕەوارەکانی کوردستان بەر دەدەن.\nکوردستانی رۆژهەڵات پاش هاتنە سەرکاری حکوومەتی ئیسلامی بەهۆی بزووتنەوە ئازادیخوازەکانەوە بەردەوام روانگەی ئەمنیەتی لەسەر بووە و ئەو حکوومەتە کوردستانی رۆژهەڵاتی بە هەموو شێوەیەک میلیتاریزە کردووە و ئەم بەپادگانیکردنەی کوردستانە تا دێت چڕتر دەبێتەوە.\nجموجوڵی حیزب و رێکخراوە سیاسییە ئازادیخوازەکانی کوردستانی رۆژهەڵات بووەتە هۆی ئەوەی کە حکوومەتی ئیسلامیی ئێران بە \_"بیانوو\_"ی دابین‌کردنی ئەوەی کە لەلایەن خۆیەوە \_"ئەمنیەت\_" رادەگەیەندرێت، گڕ لە دارستان و لێڕەوارەکانی کوردستان و بەتایبەتی ناوچە سنوورییەکان بەر بدات و تا بەو شێوەیە پێش بە خۆحەشاردانی هێزە ئازادیخوازەکان بگرێت.\nگڕتێبەردانی دارستانەکانی کوردستان لەلایەن ناوەندە نیزامی و ئەمنیەتییەکانی حکوومەتی ئیسلامییەوە لە ماوەی ئەم چەند ساڵەی دواییدا بە شێوەیەکی سەرسووڕهێنەر پەرەی سەندووە و ئەمەش ناڕەزایەتیی هاووڵاتیانی کورد و بەتایبەتی چالاکانی مەدەنی و ژینگەپارێزی لێ کەوتووەتەوە.\nچالاکانی ژینگەپارێزی لەسەر ئەو باوەڕەن کە حکوومەتی ئیسلامیی ئێران لە کوردستان سیاسەتی \_"جینۆسایدی سەوز\_"ی لە پێش گرتووە و بە لەبەرچاوگرتنی دژەکورد و کوردستان بوونی حکوومەتی ئیسلامیی ئێران، ئەو حکوومەتە بە هەموو شێوازێک لە هەوڵی لەناوبردنی کوردستان دایە و لە راستای ئەم دژایەتییە سیستماتیکەدا، لەناوبردنی ژینگەی کوردستانی گرتووەتەبەر و بەو شێوەیە دەیهەوێ کە ژینگەی کوردستان تێک بدات.\nناڕەزایەتیی هاووڵاتیانی کورد و چالاکانی مەدەنیی کورد بە نیسبەت ئاگرکەوتنەوە زنجیرەییەکان لە چیاکانی کوردستان تاکوو ئێستا هیچ پەرچەکردراێکی ناوەندە پێوەندیدارەکانی حکوومەتی ئیسلامی لێ نەکەوتووەتەوە و دارستان و لێڕەوارەکانی کوردستان هەروا لە سێبەری کەمتەرخەمی و وەڵامدەرنەبوونی ناوەندە حکوومەتییەکان لە ئاگردا دەسووتێن و رۆژانە رووبەرێکی فراوان لە ژینگەی کوردستان تێک دەچێت.\nسروشت و روانگەی ئەمنی\nكوێستانی بوونی کوردستان و بوونی بزووتنەوە سیاسییەكانی كورد و گەشەکردنیان لە شاخ وەك پاڵپشتی سەرەكی بووەتە یەکێک لەو هۆیانەی حكوومەتەكانی زاڵ بەسەر كورددا تەنانەت ببنە دوژمن و نەیاری شاخ و سروشت و ژینگەش و داخی دڵی خۆیانی پێ بڕیژن. چالاكوانانی سیاسیی كورد پێیان وایە زاڵبوونی تێڕوانینی ئەمنیەتیی حكوومەتی ئێران بۆ كورد و شۆڕشەكەی، داوێنی سروشتیشی گرتووەتەوە و زۆرجار بۆ شێواندنی پەنا و پەسێوگەی پێشمەرگە بە ئەنقەست ئاگر لە كوێستانەكان بەر دەدەن و ئەگەر چالاكانی خۆڕسكی ژینگەپارێزیش هەوڵی كۆنترۆڵ و كوژاندنەوەی بدەن، لەلایەن هێزە ئەمنی و دامودەزگا پەیوەندیدارەكانەوە دەگیرێن و بە تۆمەتی هاوكاری و چالاكیی سیاسیی نەیارەكانی حكوومەت سزا دەدرێن.\nچالاكوانانی سیاسیی رۆژهەڵاتی كوردستان و ژینگەپارێزان هێزە سەربازییەكانی ئێران و بەتایبەت سوپای پاسداران بە سووتاندنی دارستان و لێڕەوارەكان تۆمەتبار دەكەن و لەم بارەوەشەوە بە دەیان بەڵگە و دیكیۆمێنت و وێنەی راستەقینە لەبەردەست دان.\nنموونە حاڵەتی لەم چەشنە لە ساڵانی رابردوودا زۆر بووە و چەندین چالاكوانی ژینگەپارێزی كورد بە تۆمەتی ژینگەپارێزی! سزای زیندانیان بۆ بڕاوەتەوە. لە حاڵێكدا بەپێی یاساكانی حكوومەتی ئێران، پاراستنی سروشت و ژینگە لە ئەستۆی حكوومەتە و دەبی ناوەندەكانی ژینگەپارێزی و لێڕەوار و دارستان كە چەندین لق و یەكەیان هەیە و بوودجەی تایبەت وەردەگرن، یارمەتیدار و رێنوێنی چالاكانی ژینگەپارێز بن، كەچی نەتەنیا رێخۆشكەر و یارمەتیدار نین، بەڵكوو لەمپەر و هۆكاری سەرەكیی فەوتان و سووتانی سروشتی رۆژهەڵاتن؟\nئێستە ئەم پەتایە بووەتە دۆخی زاڵ و سروشتی كوردستانیش بەدەم ئەم ئازارەوە لە گیانەڵا دایە.


بەنجامین نەتەنیاهو بە توندی وەڵامی لێدوانەکانی ئەردۆغان لە بارەی ئیسرائیل دەداتەوە\nبەنجامین نەتەنیاهو سەرۆک وەزیری ئیسرائیل بە توندی وەڵامی ڕەجەب تەیب ئەردۆغان سەرۆکی تورکیای دایەوە لە پاش ئەوەی دەوڵەتی ئیسرائیلی بە فاشست و ڕەگەزپەرست ناودێرکرد.\nئەردۆغان ئەمڕۆ سێشەممە لە وتارێکیدا بۆ پەرلەمانتارانی سەر بە پارتەکەی (ئاکەپە) گوتی یاسای بە نەتەوەییکردنی دەوڵەتی ئیسرائیل بەبێ هیچ گومانێک دەیسەلمێنێت ئەو دەوڵەتە هەرە زایۆنزم و فاشست و ڕەگەزپەرسترین وڵاتە لە جیهاندا. گوتیشی هیچ جیاوازیـیەک لە نێوان خواستی هیتلەر و حکومەتی ئیسرائیلدا نیـیە.\nپاشان داوای لە هەردوو جیهانی ئیسلامی و کرستیان کرد لە دژی ئیسرائیل هەنگاوبنێن.\nسەرۆک وەزیری ئیسرائیل لە بەرامبەردا لەسەر تویتەرەکەی دەستبەجێ وەڵامی دایەوە و نووسی"ئەردۆغان سوریـیەکان و کوردەکان دەکوژێت و دەیان هەزار هاوڵاتی خۆی خستووەتە زیندانەوە. لە ڕاستیدا هێرشکردنە سەر یاسای دەوڵەتی نەتەوەیی لە لایەن 'دیموکراتە' مەزنەکە ئەردۆغان گەورەترین بەرزنرخاندنی ئەم یاسایەیە."\nدواتر لە تویتەرێکی دیکەدا نووسی" تورکیا لە سایەی حوکمڕانی ئەردۆغانەوە بووەتە تاریکستاتنێکی دیکتاتۆری، هاوکات ئیسرائیل زۆر بە باشی وابەستەیە بە یەکسانی مافەکان بۆ هەموو هاوڵاتیانی، پـێش و پاش جێبەجێکردنی ئەم یاسایە."\nپەرلەمانی ئیسرائیل هەفتەی ڕابردوو یاسایەکی پەسەندکرد کە تیایدا تەنیا مافی چارەی خۆنووسین بە گەلی جوو لە ئیسرائیل دەدات و لەگەڵ ئەوەشدا تەنیا زمانی عیبری زمانی فەرمی وڵات دەبێت. لە تورکیاش هیچ یاسایەک نیـیە بۆ مافی چارەی خۆنووسین و بەپـێی دەستور هەموو هاوڵاتیان تورکن و تورکی تەنیا زمانی فەرمی وڵاتە.


پێویستە مامۆستا رۆڵی هەبێت لە هاندانی قوتابییان بۆ خوێندنەوە | دەزگاى زارى کرمانجى\nپێویستە مامۆستا رۆڵی هەبێت لە هاندانی قوتابییان بۆ خوێندنەوە\nرەمەزان هەرنی – مێرگەسۆر : پەرتووكخانەی گشتی مێرگەسۆر لە ساڵی 2010 كراوەتەوە زیاتر لە 6 هەزار پەرتووك لەو پەرتووكخانەیەدا هەن، بەرێوەبەری پەرتووكخانەی گشتی مێرگەسۆریش دەڵێ:" ئاستی سەردانیكەرانی خوێندنەوە بۆ پەرتووكخانە لە ئاستێكی مامناوەند دایە.دەشڵێ:" تەكنەلۆجیا كاریگەری زۆری كردۆتە سەر پەرتووكخانەكەمان و خوێنەر كەمتر گرنگی بە خوێندنەوە دەدات، هەروەها كەموكوڕیمان زۆرە ئەوەش هۆكارە بۆ كەمی چالاكییەكانمان.\nمستەفا جادر مێرگەسۆری، بەڕێوەبەری پەرتووكخانەی گشتی مێرگەسۆر بە زاری كرمانجی گوت:" پەرتووكخانەی گشتی مێرگەسۆر لە ساڵی ٢٠١٠ كراوەتەوە و تا ئێستا زیاتر لە ٦٠٠٠ پەرتووك لە گشت بوارە جیاوازەكاندا لەو پەرتووكخانەیەدا هەن، زۆربەی پەرتووكەكان بە زمانی كوردی نە و رێژەی خوێنەر لە ئاستێكی مام ناوەند دایە.\nمستەفا، گووتیشی:" تەكنۆلۆجیا كاریگەری زۆری كردۆتە سەر پەرتووكخانەكەمان و دەتوانم بڵێم كاریگەری لەسەر زۆربەی پەرتووكخانەكان دروستكردووە و خوێنەر كەمتر گرنگی بە خوێندنەوە دەدات، بەڵام خۆشبەختانە زۆربەی خوێنەرەكانمان چینی گەنجان و قوتابی زانكۆ و پەیمانگاكانن، زیاتر لە بواری مێژوو و ئەدەبیات گرنگی بە خوێندنەوە دەدەن بەو پێیەی زۆربەی پەرتووكەكانی پەرتووكخانەی گشتی مێرگەسۆر زمانی كوردین.\nناوبراو ئەوەشی خستەڕوو:" پەرتووك سەرچاوەی پەروەردە و فێركردن و رۆشنبیر كردنی گەنجان و قوتابیانە، بۆیە قوتابیان سوودێكی باش لە پەرتووك دەبینن قوتابیانی سنوری قەزای مێرگەسۆریش بە هەمان شێوە، مامۆستا رۆڵی تایبەت دەبینێت لە هاندانی قوتابیان بۆ خوێندنەوەی پەرتووك، بە خۆشحالیەوە لە پەرتووكخانەی گشتی مێرگەسۆر پەرتووكی نووسەری دەڤەری بارزانمان هەیە و زیاتر لە بواری مێژوو، مێژووی بارزانییەكان نووسراون ئەوان زیاتر خۆێنەریان هەیە.\nمستەفا ئەوەشی ئاشكراكرد :" بۆ ئەوەی خوێنەری زیاترمان هەبێت لە پەرتووكخانەكان پێویستە زیاتر لە قۆناغەكانی خوێندن زانكۆ و پەیمانگاكان مامۆستایان هانی قوتابیان بدەن كە پەرتووك بنیاتنەری تەكنەلۆجیا و كۆمەڵگایەكی سەركەوتووترە، هەروەها پەرتووكمان دابەشكردووە بەسەر قوتابخانەكان، بەسەر ئەو گەنجانەی حەزی خوێندنەوەیان هەیە و هەوڵمان داوە بە پێدانی كۆمەلێك پەرتووك بە مەبەستی كردنەوەی پەرتووكخانەی بچووك لە ماڵەوە یاخود لە شوێنی كاركردنیان.\nمستەفا جادر، بەڕێوەبەری پەرتووكخانەی گشتی مێرگەسۆر ئەوەشی روونكردەوە:" كەموكوڕی زۆرمان هەیە لە رووی ماددی و مەعنەوی، هەوڵیشمان داوە لەگەڵ بەرێوەبەرایەتی پەرتووكخانەی گشتی هەولێر تا بتوانین زیاتر گرنگی بە پەرتووكخانەكەمان بدەین، بەڵام بەداخەوە لە ئێستادا كەمتر گرنگی بە پەرتووكخانەكان دەدرێت ئەمەش هۆكارە بۆ كەمی چالاكییەكانمان".


لیژنەی باڵای بەرەنگاربوونەوەی كۆرۆنا بڕیاریدا لە ڕۆژانی جەژندا قەدەغەی گشتی و سەرتاسەری پەیڕەوبكرێت.\nجوتیار عادل، وتەبێژی فەرمی حكومەتی هەرێمی كوردستان ئەمڕۆ چوارشەممە ڕایگەیاند، لە كۆبوونەوەی ئەمڕۆی لیژنەی باڵای بەرەنگاربوونەوەی كۆرۆنا دوای گوێگرتن لە ڕاپۆرتی هەردوو وەزارەتی تەندروستی و پەروەردە ژمارەیەك بڕیاری نوێ دەركراون.\nوتیشی، بڕیاری یەكەم پابەندبوونە بە هەمان ئەو ڕێوشوێنانەی تایبەتن بە خۆپارێزی و ڕێكارە تەندروستییەكان. ڕونیشیكردەوە، “خوێندن لە ناوەندەكانی خوێندن و زانكۆكانیش وەك خۆی بەردەوام دەبێت”.\nجوتیار عادل ئاماژەی بەوەشكرد، “وەك حكومەت نیگەرانین لە پڕۆسەی خوێندن و لەوەی چارەنووسی خوێندنی ئەمساڵ چۆن دەبێت، حكومەتی هەرێم لەپێناو پاراستنی ئەمساڵی خوێندن هەموو ئەگەرێك لەبەردەستدا دادەنێت، دەستی كراوەش دەبێت بۆ هەر هەنگاوێك”.\nدوپاتیشیكردەوە، لەو بروایەداین ئایندەی ڕۆڵەكان لە مەحەكە و پێویستە بڕیاری گونجاو بدرێت، هەموو بژاردەكان بە كراوەیی ماوەتەوە و دوودڵ نابین لە داخستنی هەموو ئەو شوێنە گشتییانەی لەئێستادا بە كراوەیی ماونەتەوە.\nوتەبێژی حكومەتی هەرێم ئاشكراشیكرد، لیژنەی باڵای بەرەنگاربوونەوەی كۆرۆنا بڕیاریداوە لە سێ ڕۆژی جەژنی ڕەمەزاندا قەدەغەی گشتی ڕابگەیەندرێت.\n“تا دوای جەژنی ڕەمەزان خوێندنی ئۆنلاین و ئەلیكترۆنی بەردەوام دەبێت”\nپێشتر تۆڕی میدیایی ئێستا لەسەر زاری سەرچاوەیەكی ئاگادارەوە بڵاویكردەوە، ئەمڕۆ لیژنەی باڵای بەڕەنگاربوونەوەی کۆرۆنا بڕیار دەدات لەسەر مانەوەی پرۆسەی خوێندن بەمشێوەیەی ئێستا و بە ئۆنلاین و ئەلیكترۆنی، تا دوای جەژنی ڕەمەزان، دواتر بڕیاری تری لەبارەوە دەدرێت.\nبەرپرسێكی وەزارەتی پێشمەرگە ڕوونكردنەوە لەبارەی كارەكانی پێكهێنانی لیوا هاوبەشەكەی نێوان وەزارەتی پێشمەرگە و سوپای عێراق دەدات و دەڵێت،…\nبەهۆی دواكەوتنی مووچە لەژێر فشاردان.. خانەنشینێك ئاگری لەجلەكانی بەردا\nڕووداوەكانی پەیوەست بە دواكەوتنی مووچە لەنێو خانەنشیناندا درێژەی هەیە، پاش ئەوەی بەیانی ئەمڕۆ لە سەرەی مووچەدا خانەنشینێك گیانیلەدەستدا،…\nئەبوبەکر هەڵەدنی: لەسەر بابەتی دەستدرێژیی پزیشکەکە ئامادەم بچمە بەردەم دادگا\nئەبوبەکر هەڵەدنی ئەندامی پەرلەمانی کوردستان سەبارەت بە کەیسی دەستدرێژیی پزیشکێکی جوانکاری بۆسەر پێنج ژن ڕایگەیاندووە، بابەتەکە بەلاڕێدابراوە تەوزیفی…


حکومەتی هەرێمی کوردستان وەڵامی راپۆرتی ساڵانەی وەزارەتی دەرەوەی بەریتانیا دەداتەوە\n2018-08-29 [06:36 AM]\nلە ناوەڕاستی مانگی حوزیران وەزارەتی دەرەوەی بەریتانیا راپۆرتی ساڵانەی خۆی سەبارەت بە رەوشی مافی مرۆڤ لە وڵاتانی رۆژهەڵاتی ناوەڕاست بۆ ساڵی ٢٠١٨ بڵاوکردەوە و تێیدا ئاماژەی بە عێراق و هەرێمی کوردستانیش کردووە بەتایبەتی لە بواری ئازادی رۆژنامەوانی و رادەربڕین و مافەکانی ئافرەتان.\nد. دیندار زێباری رێکخەری راسپاردە نێودەوڵەتییەکان لە حکومەتی هەرێمی کوردستان لە بارەی ئەم راپۆرتەوە رایگەیاند وەزارەتی دەرەوەی بەریتانیا لە راپۆرتەکەیدا پشتی بە چەند سەرچاوەیەک بەستووە بێ ئەوەی ئاماژەیان پێبکات و روون نییە کە ئەم سەرچاوانە تا چەند بێلایەن و باوەڕپێکراون.\nلە بارەی ئازادی رۆژنامەنووسی و رێگری کردن لە ئەنجامدانی کارەکانیان وەک لە راپۆرتەکەدا هاتووە زێباری وتی: بەپێی یاسای ڕۆژنامه‌نووسی ژماره (35)ی ساڵی (2007) تایبەت بە کاری رۆژنامەوانی ناکرێت هیچ رۆژنامەنووسێک دەستگیر بکرێت بەبێ بڕیاری دادگا و رەزامەندی سەندیکای رۆژنامەنووسانی کوردستان، لە هەمان کاتدا پێویسته ده‌زگاکانی راگەیاندن و رۆژنامەنووسان پێچه‌وانه‌ی یاسا كار پێكراوه‌كانی هه‌رێمی كوردستان ره‌فتار نه‌كه‌ن و رووماڵ كردنه‌كه‌یان بۆ رووداوه‌كان بەمەبەستی گه‌یاندنی راستییه‌كان بێت و داواكاری ره‌وای هاووڵاتیان بێت به حكومه‌تی هه‌رێم نه‌ك ببێته هۆی نانه‌وه‌ی ئاژاوه. لە خۆپیشاندانەکانی ساڵی رابردوودا هیچ دەزگایەکی راگەیاندن سکاڵای دژی لایەنە ئەمنییەکان بەرز نەکردۆتەوە کە تێیدا بە ئەنجامدانی توندوتیژی تۆمەتباریان بکات و هەر کاتێک دەزگایەکی راگەیاندن سکاڵایەکی هەبێت دژی لایەنە ئەمنییەکان ئەوا دەزگا پەیوەندیدارەکان رێوشوێنی یاسایی پێویست دەگرنە بەر دژی ئەو کەسانە کە پێشێلکاریان ئەنجامداوە.\nدەربارەی ئازادی خۆپیشاندان کە لە راپۆرتەکەی وەزارەتی دەرەوەی بەریتانیا ئاماژەی پێکراوە، زێباری وتی: لە کوردستان (رێکخستنی خۆپیشاندان) به یاسای ژمارە (١١)ی ساڵى (2010) رێکخراوە کە شێواز و کات و ئامانجى خۆپیشاندان بە وردى دیارى دەکات بەپێی ئەم یاسایە هەموو هاووڵاتیان و ئەوانەی بەشێوەیەکی یاسایی لە هەرێمدا نیشتەجێن مافی رێکخستنی خۆپیشاندانیان هەیە دوای بەدەستهێنانی رەزامەندی و تێپەڕبوونی ماوەی یاسایی، هەروەها هەڵگرتن یان لە خۆ بەستنی چەک لەلایەن خۆپیشاندەران بە هەموو شێوەیەک قەدەغەیە تەنانەت ئەگەر ئەو کەسەی بەشداری لە خۆپیشاندانەکەدا دەکات مۆڵەتی هەڵگرتن یان بەستنیان هەبێت، لە هەمان کاتدا نابێ هیچ ماددەیەکی تەقەمەنی یان ژەهراوی یان سووتێنەر لە کاتی خۆپیشاندانەکە لەلایەن خۆپیشاندەرانەوە هەڵبگیرێت یان لە خۆ ببەسترێت.\nسەبارەت بە خۆپیشاندانەکانی ساڵی 2017 رێکخەری راسپاردە نێودەوڵەتییەکان وتی: لە بنەڕەتدا خۆپیشاندانەکان بە ناوی داواکانی مامۆستایان ئەنجامدرا چەند لە لایەنێکی سیاسی هەوڵیانداوە سوود لە داوا رەواکانی خەڵک بەتایبەتی چینی مامۆستایان وەربگرن و خۆپیشاندانی مامۆستایان بە لاڕێدا ببەن بۆ مەبەستی سیاسی خۆیان، هەرچەندە کەسانێکی گێرەشێوێن خۆیان خزاندبووە نێو خۆپیشاندەران بۆ ئیستفزاز کردنی لایەنە ئەمنییەکان بۆیە هێزە ئەمنییەکان گازی فرمێسک ڕێژیان بەکارهێنا بۆ بڵاوکردنی ئاژاوەگیڕان ، لەلایەکی دیکەوە ژمارەیەک پەرلەمانتاری سەر بە چەند لایەنی سیاسی لە نێو خۆپیشاندەران ئامادەبوون و بە وشەی نەشیاو و بەرزکردنەوەی دروشمی هاندان بۆ ئەنجامدانی توندوتیژی خۆیان وەک نوێنەری مامۆستایان ناساند.\nدیندار زێباری هەروەها وتی: ژمارەیەک خۆپێشاندەر دەستگیرکران و درانە دادگا بە تۆمەتی ئەوەی کە کاری تێکدەرانەیان ئەنجامداوە و خودی خۆپیشاندانەکەش مۆڵەتی یاسایی نەبووە و هێرشیان کردە سەر کارمەندێکی پۆلیس و بە چەقو بریندار کرا بۆیە ئەم کارمەندە سکاڵای یاسایی لەسەر ئەو کەسە تۆمار کردووە، و ئەو کەسەی کە هانی داوە بۆ لێدانی ئەو کارمەندەی پۆلیس سەر بە لایەنێکی سیاسی بووە و ئەوەی لێشیداوە سەر بە لایەنێکی سیاسی دیکە بووە و ناسراون، هەروەها بە بەڵگە خۆپیشاندەران جۆرەها (مبرز جرمى)یان لە لابووە وەکو (چەقۆ/دامل بۆکس/دار لاستیک) بۆیە بەپێی ماددەى (١٠) ی خۆپیشاندان بەپێی یاسا لێکۆڵینەوە لەگەڵدا کرا دواتر ئازاد کران.\nسەبارەت بە رەوشی ئافرەتان کە لە راپۆرتەکەدا باس کراوە زێباری وتی: لە هەرێمی کوردستاندا ئافرەتان جێگە و پێگەیەکی تایبەتیان هەیە و چەندین یاسای تایبەت بە مافەکانی ئافرەت لە هەرێمی کوردستان دەرچووە و کاریان پێدەکرێت ورۆڵێکی گرنگیان هەیە لە دەرکردنی بڕیارەکان و لەسەر میلاکی وە‌زارە‌تە‌كان و رێكخراوە مە‌دە‌نیە‌كان بە‌شداری كارایان پێكراوە و چە‌ندین پۆستى گرنگی وەکو كە‌سی یە‌كە‌می هەندێک وەزارەت و دامودەزگای حکومیان پێدراوە، بەردەوام کارکراوە بۆ ئەوەی رێژە‌ی رە‌گە‌زی مێینە لە كاركردندا زیاد بكرێت و بە‌شداریان پێبکرێت لە كار و بڕیارە گرنگە‌كاندا. بۆ ئەم مەبەستەش زیاتر لە (١٥٠) رێکخراوی کۆمەڵگای مەدەنی تایبەت بە ئافرەتان لە هەرێمی کوردستان هەن و کاردەکەن لەپێناو پاراستنی مافی ئافرەتان. هەروەها (6) شەڵتەر هەیە بۆداڵدەدانی ئافرەتانی، لەم شەڵتەرانەدا دەیان کەیسی ئافرەتان چارەسەرکراون. لە بارەی بەشداری کردنی ئافرەتان لە دامودەزگاکانی وەزارەتی ناوخۆ (882) لە ئافرەتان پێکهاتووە.\nدیندار زێباری لە بارەی بە زۆر بە شوودانی منداڵان کە راپۆرتی وەزارەتی دەرەوەی بەریتانیادا هاتووە ئاماژەی بەوە کرد لە بڕگەی (٣)ی مادەی دووی یاسای ژمارە (٨ی ساڵی ٢٠١١ یاسای بەرەنگاربوونەوەی توندوتیژی خێزانی) لە هەرێمی کوردستان بە زۆر بە شوودانی کچان وەک یەکێک لە تاوانەکانی خێزانی دانراوە بۆیە لە هەمان یاسادا سزای توند بۆ ئەو کەسانە دانراوە کە ئەم جۆرە تاوانە ئەنجام دەدەن.\nلە کۆتایی لێدوانەکەیدا رێکخەری راسپاردە نێودەوڵەتییەکان تیشکی خستە سەر بەشداری ئافرەتان لە بواری پەروەردە و خوێندنی باڵا و وتی: بۆ ئەوەی زۆرترین رێژەی کچان روو لە خوێندن بکەن حکومەتی هەرێمی کوردستان پلانێکی پەروەردەیی تۆکمەی داناوە لە رێگای هاندانی زیاتری کچان و کەسوکاریان وبێبەش نەبوونیان لە خوێندن، بەپێی ئەم پلانەی حکومەتی هەرێم چەند هەنگاوێکی گرنگ ناوە، لە بواری خوێندنی باڵا دەیان ئافرەت بۆستی باڵایان هەیە وەک راگر و سەرۆک بەش، هەوەها بە دەیان هەزار قوتابی و فەرمانبەری ئافرەت لە زانکۆکانی هەرێمی کوردستان ئەرکەکانی خۆیان رادەپەڕێنن،جگە لەمە له زۆربەی بەشەکانی زانکۆکانی هەرێمی کوردستان رێژەی وەرگرتنی قوتابی کچ زیاترە لە کورڕان، ئەمەش کاریگەری هەبووە لە سەر زیادبوونی رێژەی ئافرەتان لە ناوەندەکانی کارکردن و کەم کردنەوەی رێژەی بێکاری بەشێوەیەکی بەرچاو لە نێو ئافرەتاندا.


ئیخوان موسلیمین یان دایكی تیرۆریزمی ئیسلامیی؟ ... ستیڤان شه‌مزینی\n*ئیخوان هێزێكه له‌و ساته‌ی ده‌سه‌ڵاتی نه‌بێ میانڕه‌وه به‌ڵام له ده‌سه‌ڵاتدا له ئه‌لقاعیده ده‌چێت\n*جیاوازیی نێوان قاعیده و ئیخوان هێنده‌ی جیاوازییه‌كی تاكتیكییه نیو هێنده ستراتیجی نییه\n*ئیخوان هیچ كات نه‌سڵه‌میوه‌ته‌وه له زه‌بروزه‌نگ و پیاده‌كردنی تیرۆری مه‌عنه‌ویی و به‌رجه‌سته\n*ئیخوان له ماوه‌ی یه‌ك ساڵی ده‌سه‌ڵاتی خۆیدا له میسر لاسایی رژێمی تاڵیبان و ئێرانی كرده‌وه\nسه‌ره‌نجام ئه‌نجوومه‌نی وه‌زیرانی میسر، بڕیاری كۆتایی له باره‌ی "ئیخوان موسلیمین"ه‌وه دا، بڕیاره‌كه‌ش به زیانی ئه‌و حزبه ئیسلامییه كۆتایی هات، چوونكه به پێی ئه‌و بڕیاره‌ی حكوومه‌تی میسریی، ئه‌و رێكخراوه خرابه لیستی تیرۆره‌وه، به پێی مادده‌ی 86ی یاسای سزادانی ئه‌و وڵاته‌ش، هه‌ر ئه‌ندامێكی ئیخوان ئه‌ستۆپاكی خۆی له‌لای لایه‌نه په‌یوه‌ندیداره‌كان تۆمار نه‌كات، وه‌ك تیرۆرست مامه‌ڵه له‌گه‌ڵ ده‌كرێت. له‌لایه‌كی تره‌وه ئه‌م بڕیاره‌ی حكوومه‌تی میسر، به ستراوه‌ته به رێككه‌وتننامه‌ی وڵاتانی عه‌ره‌بی له هه‌مبه‌ر تیرۆر، به‌م پێیه بێت، له 14 ده‌وڵه‌تی عه‌ره‌بی، ئیخوان وه‌ك رێكخراوێكی تیرۆرستی مامه‌ڵه‌ی له ته‌كدا ده‌كرێت. لێ ئه‌م بڕیاره‌ی حكوومه‌تی میسر كاردانه‌وه‌ی جیا جیای به دوای خۆیدا هێناوه و ره‌نگبێ فه‌رته‌نه‌ی ئێستای میسر گه‌وره‌تر بكات، به‌ڵام ئه‌م بڕیاره به هه‌نگاوێكی گرنگ داده‌نرێت كه هیچ حكوومه‌تێكی دیكه‌ی عه‌ره‌بی نه‌یوێراوه توخنی بكه‌وێت.\nله دیدی ئێمه‌وه، ئه‌م بڕیاره‌ی حكوومه‌تی میسر، ئه‌گه‌رچی قورس و سه‌خته و به‌ر هه‌ڵچوونی زۆری لایه‌نگرانی ئیخوان ده‌كه‌وێت، به‌ڵام بڕیارێكی مێژوویی و راتسیۆناڵه‌یه، كردنه‌وه‌ی ده‌لاقه‌یه‌كیشه بۆ وڵاتانی تری ناوچه‌كه، به پێی یاسای دژه تیرۆر، مامه‌ڵه له‌گه‌ڵ ئه‌و رێكخراوه ئیسلامییانه بكه‌ن، هه‌را و زه‌نای جیهاد و دامه‌زراندنی حكوومه‌تی خه‌لافه‌تیان گوێی هه‌موو لایه‌كی كپ و كاس كردووه. پێویسته ئه‌م هه‌نگاوه‌ی میسر له‌لایه‌ن كۆمه‌ڵی نێوده‌وڵه‌تییه‌وه پشتیوانی لێبكرێت، مامه‌داكی ئیخوان له ماوه‌ی یه‌ك ساڵی ده‌سه‌ڵاتی خۆیدا، لاسایی رژێمی تاڵیبان و ئێرانی كرده‌وه، هه‌قوایه به‌ره‌ی ئازادیخوازیی ناپاكیی له‌گه‌ڵ دروشمه‌كانی خۆیان نه‌كه‌ن، ببنه فاكتۆرێكی به‌هێز له وزه به‌خشین به حكوومه‌تی نوێی میسر له پێنگاڤی به تیرۆرست ناساندنی ئیخوان، هه‌رچه‌نده كاتیش زۆر دره‌نگ بوو بۆ ئه‌و بڕیاره.\nپاشخانی فیكریی و مێژوویی\nرێكخراوی "ئیخوان موسلمین" له مارتی ساڵی 1928 له‌لایه‌ن "حه‌سه‌ن به‌ننا" له شاری "ئیسماعیلیه"ی میسر دروست كرا. ئه‌م رێكخراوه هه‌رچه‌ند وه‌ك گروپێكی ریفۆرمخواز خۆی نیشان ده‌دا، به‌ڵام به‌شێوه‌یه‌كی پراگماتیكی مامه‌ڵه‌یان له‌گه‌ڵ به‌ستێنه سیاسیی و كۆمه‌ڵایه‌تییه‌كان ده‌كرد، ئامانجیان دروستكردنه‌وه‌ی حكوومه‌تی خه‌لافه‌ت و گه‌ڕانه‌وه بوو بۆ سه‌ره‌تاكانی ئیسلام. ئه‌م گروپه له‌سه‌ر بنه‌مایه‌كی بۆش دروست نه‌ببوو، به‌ڵكو په‌ره‌پێده‌ری ئه‌و تێزه ئاینییانه بوو، ده‌مێك بوو له‌لایه‌ن "محه‌مه‌دی كوڕی عه‌بدولوه‌هاب" و "ئیبن ته‌یمیه" فۆرمۆڵه كرابوو. له مێژووی نزیكیشدا شێخ "محه‌مه‌د ره‌شید ره‌زا" كه قوتابییه‌كی هه‌ڵگه‌ڕاوه‌ی "محه‌مه‌د عه‌بده" بوو، له 1911 به‌دواوه زۆر ته‌رح و فۆرمۆڵه‌به‌ندیی له رێگه‌ی گۆڤاری "مه‌نار"ه‌وه پێشكه‌ش كرد، كه یارمه‌تیده‌ری گرنگی پێكهاتن و گه‌ڵاڵه‌بوونی رێكخراوێكی وه‌ك "ئیخوان" بوو، یان به مانایه‌كی تر بۆچوونه‌كانی ئه‌وان كاریگه‌ریی زۆریان هه‌بوو له گه‌شه‌كردنی بنه‌ما فیكریی و ئاینییه‌كانی ئه‌و رێكخراوه ئاینییه سیاسییه.\nحه‌سه‌ن به‌ننا، نموونه‌ی ئیسلامخوازێكی ته‌قلیدیی بوو، هیچ شاره‌زاییه‌كی قووڵی له هه‌مبه‌ر فیكری هاوچه‌رخی ئه‌و كاته‌ی مرۆڤایه‌تی نه‌بوو، ته‌نیا له بابه‌ته ئاینییه‌كانی ئیسلام شاره‌زایی هه‌بوو، كه هه‌ندێك جار له كۆڕی ده‌روێشاندا زیكری كردووه، كه ئه‌مه‌ش به‌ڵگه‌ی ئه‌وه‌یه په‌رۆشیی "به‌ننا" بۆ ئیسلام له‌سه‌ر بنه‌مای فیكرێكی قووڵ نه‌بووه. "د. ماهر شه‌ریف" ده‌ڵێت "به‌ننا له ئاوایی له‌سه‌ر ده‌ستی مه‌لایه‌كی ئه‌زهه‌ریی، ئاشنایه‌تی له‌گه‌ڵ ئاین په‌یدا كرد، پاش چوونی بۆ خوێندنگه‌ی سه‌ره‌تایی له‌گه‌ڵ چه‌ند هاوڕێیه‌كیدا، كۆمه‌ڵه‌ی –نه‌هی له مونكه‌ر-ی پێكهێنا و به‌ناو ئه‌و گروپه‌وه نامه‌ی هه‌ڕه‌شه‌ئامێز و پڕگه‌ڤ و چاوسووركردنه‌وه‌ی بۆ ئه‌و كه‌سانه ده‌نووسی كه گوێیان به باوه‌ڕه‌كانی ئاین نه‌ده‌دا".\nد. ماهر شه‌ریف، زیاتر كه‌سێتی "به‌ننا" روون ده‌كاته‌وه و ده‌ڵێت "حه‌سه‌ن به‌ننا وه‌ك رووناكبیرێكی دینداری كلاسیكی ده‌ركه‌وت، هه‌میشه بێئاگا بوو له كه‌له‌پووری عه‌قڵانییه‌تی عه‌ره‌بی ئیسلامی و ئه‌ندێشه و بیر و بۆچوونه‌كانی رۆشنفكریی ئه‌وروپایی. بانگه‌شه‌كه‌ی حه‌سه‌ن به‌ننا، كه پشت ئه‌ستوور بوو به ئه‌ندێشه‌ی ساكار و وه‌عزی ئه‌خلاقی، له سه‌رده‌مێكدا ده‌ستیپێكرد، له‌سه‌ر ئاستی نێوده‌وڵه‌تاندا قه‌یرانێكی ئابووری مه‌ترسیدار ته‌قییه‌وه و نازی و فاشیزمی تێدا ده‌ركه‌وت، له‌سه‌ر ئاستی ناوخۆشدا گیروگرفته ئابووری و كۆمه‌ڵایه‌تییه‌كانی وڵات دژوار ببوون و ئه‌زموونه په‌رله‌مانییه‌كه‌ی میسری تێدا تووشی سه‌ره‌نگرێ ببوو".\nئیخوان، سوودی له‌و بارودۆخه ئاڵۆزه‌ی دنیا و ناوچه‌كه وه‌رگرت، توانی په‌ل و پۆ بهاوێژێت بۆ وڵاتانی دیكه، له ماوه‌یه‌كی پێوانه‌ییدا گه‌یشته ئاستی رێكخراوی تۆكمه و خاوه‌ن ناوبانگ. لێ ئیخوان هه‌میشه هێزێكی ئۆپۆرتۆنیست بووه و ویستوویه‌تی ئامانجه راسته‌قینه‌كانی وه‌ك ته‌ڵیسم و به نهێنی بهێڵێته‌وه، به‌ڵام ئه‌وه له كه‌س شاراوه نییه، ئیخوان له سه‌ره‌تاوه تا ئێستا، ئامانجی گه‌ڕانه‌وه‌یه بۆ ئاكاری ئیسلامی پێشین و دامه‌زراندنی ده‌وڵه‌تی خه‌لافه‌ت. "مه‌جید مورادی رۆدپشتی" به‌شێوه‌یه‌كی گشتیی بنه‌ما ئایدۆلۆجییه‌كانی ئیخوان له‌م چوار خاڵه‌دا كورت ده‌كاته‌وه:\nیه‌كه‌م: سه‌رتاپاگیریی ئیسلام و گرتنه‌خۆی ئاین و دنیا و بایه‌خی جیانه‌كردنه‌وه‌ی نێوان ئاین و دنیا. چوونكه ئیسلام، كۆی عیباده‌ت و حوكمڕانی، ئاین و ده‌وڵه‌ت، مه‌عنه‌وییه‌ت و كار، نوێژ و جیهاد و قورئان و شمشێره.\nدووه‌م: گه‌ڕانه‌وه بۆ پره‌نسیپه سه‌ره‌تاییه‌كانی ئیسلام.\nسێیه‌م: یه‌كێتی جیهانی ئیسلام چوونكه موسڵمانان، میلله‌تێكی یه‌كگرتوون، نیشتمانی ئیسلام یه‌ك نیشتمانه.\nچواره‌م: حكوومه‌تی ئیسلامی، یه‌كه‌م و دوا ئامانجی ئیخوانه. پاشان په‌ره‌پێدانی پره‌نسیپ و بنه‌ماكانێتی.\nئیخوان یه‌كه‌م رێكخراوی ئیسلامی سیاسییه له دیرۆكدا، پێش "حه‌سه‌ن به‌ننا" هیچ كه‌س نه‌بووه، به‌و فۆرمه كاریگه‌ره ئاین و سیاسه‌ت تێكه‌ڵاو بكات، یان به دیوێكی تردا، "به‌ننا" به دروستكردنی ئیخوان یه‌كه‌م كه‌س بوو، ئیسلام و كاری حزبایه‌تی و سیاسه‌تی پێكه‌وه گرێدا. له‌م سۆنگه‌وه ئیخوان به دایكی كۆی رێكخراوه ئیسلامییه‌كانی دیكه داده‌نرێت و هه‌موویان له ره‌حمی ئه‌م حزبه‌وه هاتوونه‌ته ده‌ر. لێ هه‌وڵی زۆر ده‌درێت ئیخوان وه‌ك هێزێكی میانڕۆ بناسێنرێت، به‌وه‌ی بڕوای به "جیهاد" نییه، به‌ڵام یه‌كه‌مین سه‌ره‌تاكانی توندوتیژیی لای ئیسلامی سیاسیی هاوكاته له‌گه‌ڵ سه‌رهه‌ڵدانی ئیخوان.\nحه‌سه‌ن به‌ننا، تێكۆشانی زۆری كرد، ئه‌و حه‌دیسه‌ی پێغه‌مبه‌ر محه‌مه‌د، به لاواز پێناسه بكات كه باس له‌وه ده‌كات، به‌رزترین پله‌ی جیهاد، جیهاد و رووبه‌ڕووبوونه‌وه‌ی نه‌فسه. به‌ڵكو به پێچه‌وانه‌وه ماندووبوونی زۆری بینیوه بۆ ئه‌وه‌ی پشتڕاستی بكاته‌وه، به‌رزترین پله‌ی جیهاد، بریتییه له خه‌باتی چه‌كدارانه و شمشێر هه‌ڵگرتن.\nئه‌وه بۆ خۆی جێی تێڕامانه كه ساڵی 1938 ئیخوانه‌كان ناوی "النژیر"یان بۆ گۆڤاری هه‌فتانه‌ی خۆیان هه‌ڵبژارد ناوێك كه له ناوه‌ڕۆكدا زۆر مانای له خۆگرتووه، له‌وانه كه سامناكترینیانه ئه‌وه‌یه، ئه‌م ناوه له قورئاندا گوزارشتێكه له په‌یامی خواوه‌ند بۆ وازهێنان له بت په‌رستی و بڕیاردان له‌سه‌ر خواپه‌رستی. ئه‌وه‌ی ئه‌م بۆچوونه ده‌سه‌لمێنێ ئه‌وه‌یه، به‌ننا له یه‌كێ له وتاره‌كانیدا، تێكۆشانی حزبه‌كه‌ی، له‌گه‌ڵ تێكۆشانی حه‌زره‌تی پێغه‌مبه‌ر محه‌مه‌ددا به‌راوورد كردووه و وای بۆچووه كه بانگه‌وازه‌كه‌ی حه‌زره‌تی پێغه‌مبه‌ر محه‌مه‌د له سه‌ده‌ی حه‌وته‌می زاینیدا بۆ ئافه‌رۆزكردنی بتپه‌رستی "چاخی یه‌كه‌م" پێكدێنێ، تێكۆشانی ئیخوانیش "چاخی دووه‌م"ی ئه‌و بانگه‌وازه‌یه. *\nئیخوان و حه‌سه‌ن به‌ننا، نه‌ك بڕوایان به دیتن و روانگه‌ی ئاینی و سیاسیی جیاواز نه‌بوو، به‌ڵكو میتۆدێكی توند و تاكڕه‌وانه‌یان هه‌بوو له هه‌مبه‌ر هه‌ر هێزێكی دیكه. به‌ننا، ته‌نانه‌ت له یه‌كێك له نووسراوه‌كانیدا جاڕی قه‌لاچۆ و ته‌فروتوناكردنی هه‌موو حزبه سیاسییه‌كانی ئه‌وكاتی میسر ده‌دات و ده‌نووسێت "یه‌كده‌نگییه‌ك هه‌یه كه حزبه میسرییه‌كان گوناهی گه‌وره‌ی ئه‌م نیشتمانه و بنچینه‌ی ئه‌و گه‌نده‌ڵییه‌ن كه ئه‌مڕۆ به ئاگره‌كه‌ی ده‌سووتێین. شتێكی به‌ڵگه نه‌ویسته مانه‌وه‌ی حزبه‌كان له‌سه‌ر ئه‌م ره‌وته‌دا، وڵات به‌سه‌ر گروپ و تاقم و حزبی جیاجیادا دابه‌ش ده‌كات و ته‌فره‌قه ده‌خاته نێو خه‌ڵكه‌وه. ئیتر لێره‌وه چار نییه و هه‌ر ده‌بێ هه‌موو ئه‌م حزبانه له‌به‌ریه‌ك هه‌ڵوه‌شێنرێنه‌وه و هێزه‌كانی گه‌ل له‌یه‌ك تاكه حزبدا كۆ بكرێته‌وه". به‌ننا پێیوایه فره حزبیی نیشانه‌یه‌كه بۆ بڵاوبوونه‌وه‌ی ته‌فره‌قه و ناكۆكیی له ناو وڵاتدا، له جێگه‌ی دیكه‌ش وتوویه‌تی "هه‌رچی ته‌فره‌قه ده‌نێته‌وه، هه‌رچییه‌ك بێت، به شمشێر لێی بده‌ن".\nله بواری توندوتیژیی به‌رجه‌سته‌شدا، ئیخوان له سه‌ره‌تای چله‌كانی سه‌ده‌ی رابردووه‌وه، ده‌ستی كرد به چالاكی چه‌كدارانه، ئه‌مه‌ش وا له "مه‌حمود فه‌همی نه‌قراشی پاشا"ی سه‌رۆك وه‌زیرانی ئه‌وسای میسر كرد له 8-12-1948، چالاكی ئیخوان قه‌ده‌غه بكات و فه‌رمانی هه‌ڵوه‌شاندنه‌وه‌ی ئه‌و رێكخراوه ده‌ربكات. به‌تایبه‌ت كه له‌و ساڵه‌دا ئه‌ندامانی ئیخوان وه‌ك چه‌كدار به‌شدارییان كرد له جه‌نگ دژی جووله‌كه. هه‌ر له‌و ساڵانه ئیخوان یه‌كه‌یه‌كی چه‌كداریی تایبه‌تی بۆ تیرۆر و توندوتیژیی له ژێر ناوی "تنڤیم السری" یان "تنڤیم الخاێ" دروستكرد و له مانگی یه‌كی 1948یشدا پۆلیسی قاهیره ده‌ستگیركردنی كۆمه‌ڵێك لاوی راگه‌یاند كه به‌نهێنی مه‌شقیان كردووه له‌سه‌ر چه‌ك و ته‌قه‌مه‌نی له ناوچه‌كانی "جبل المقگم" و هاوكات 165 بۆمبی جۆراوجۆریان له‌و جێگه ده‌ستبه‌سه‌را گرتووه و ئاشكراش بووه سه‌ركرده‌ی ئه‌و گروپه كه‌سێكه به‌ناوی "سه‌ید فایز".\nله 22-3-1948 دوو ئه‌ندامی ئه‌و گروپه دادوه‌ر "ئه‌حمه‌د به‌گ خه‌زنه‌دار" تیرۆر ده‌كه‌ن، له‌به‌رئه‌وه‌ی حوكمی قورسی به‌سه‌ر ئه‌ندامانی ئه‌و گروپه‌دا داوه، پاش ده‌ستگیركردنی ئه‌نجامده‌ران، پۆلیس په‌یوه‌ندیی نێوان بكوژانی "خه‌زنه‌دار" و كۆمه‌ڵه‌ی "جبل المقگم" و ده‌زگای نهێنی ئیخوانی بۆ ئاشكرا ده‌بێت. له 20-6-1948 هه‌ندێك ماڵی جوله‌كه له قاهیره ئاگری تێبه‌رده‌درێت، له 19-7-1948 چه‌ند فرۆشگه‌یه‌ك ده‌ته‌قێنرێته‌وه كه خاوه‌نه‌كانی جوو بوون. له 15-11-1948 پۆلیس ده‌ستده‌گرێت به‌سه‌ر ئۆتۆمبیلێكی جۆری "جێب" و به‌هۆی به‌ڵگه‌نامه‌كانی ناو ئه‌و ئۆتۆمبیله‌وه 32 كادری گرنگی رێكخستنی نهێنی ئیخوان و له‌گه‌ڵ چه‌ندین پیلانی تر بۆ كاری تیرۆریستی ئاشكرا ده‌بن، له‌و كاته‌دا "حه‌سه‌ن به‌ننا" له حه‌ج ده‌بێت، بۆیه له‌گه‌ڵ گه‌ڕانه‌وه‌ی پۆلیس ده‌ستگیری ده‌كات به‌هۆی تێوه‌گلانی له‌و كاره تیرۆرستیانه‌وه.\nله 28-12-1948 و له هۆڵی وه‌زاره‌تی ناوخۆی میسر، ئه‌ندامێكی ئیخوان به به‌رگی ساخته‌ی ئه‌فسه‌رییه‌وه، ته‌قه له "نه‌قراشی پاشا"ی سه‌رۆكوه‌زیری میسر ده‌كات و له ئه‌نجامدا ده‌كوژرێت. له 13-1-1949 ئه‌ندامێكی ئیخوان به‌ناوی "شه‌فیق ئه‌نه‌س" له‌رێی جانتایه‌كی بۆمبڕێژكراوه‌وه هه‌وڵی ته‌قاندنه‌وه‌ی دادگای ده‌ستپێكرنه‌وه ده‌دات، به‌ڵام سه‌ركه‌وتوو نابێت، دواتر تۆمه‌تبار دان به‌وه‌دا ده‌نێت ئه‌ندامی ئیخوانه و هه‌وڵیداوه دادگاگه بسووتێنێ به ئامانجی سووتاندنی ئه‌و به‌ڵگه‌نامانه‌ی كه له‌سه‌ر ئه‌ندامانی ئیخوان له دادگا به‌رز كرابووونه‌وه. ** ئیخوان به‌م شێوه‌یه به‌رده‌وام بوو له توندوتیژیی، ته‌نانه‌ت له ساڵی 1954 له شاری "ئه‌سكه‌نده‌ریه" له هه‌وڵێكی شكستخواردوودا ویستیان "جه‌مال عه‌بدولناسر" سه‌رۆك كۆماری میسر تیرۆر بكه‌ن.\nله قۆناغی دواتر و له ناوه‌ڕاستی په‌نجاكاندا "سه‌ید قوتب" وه‌ك یه‌كێك له سه‌ركرده‌كانی ئیخوان، پرسی جیهاد و ته‌كفیر و تیرۆری ئاینیی ده‌باته قۆناغێكی باڵاتره‌وه، تا ئه‌و ئه‌ندازه‌یه‌ی "قوتب" به باوكی رۆحی ته‌واوی رێكخراوه ئیسلامییه جیهادیی و ته‌كفیرییه‌كانی دنیا داده‌نرێت. به‌م شێوه‌یه و له‌سه‌رده‌ستی "سه‌ید قوتب" ئیخوان بووه منداڵدانی ده‌یان رێكخراوی تیرۆرستی كه تا ئێستاش هه‌ڕه‌شه‌ن بۆ سه‌ر ئاسایشی جیهان. خۆ ئه‌گه‌ر ئاوڕێكیش له مێژوو بده‌ینه‌وه، ئه‌وه هه‌میشه ئیخوان كاتێك بێده‌سه‌ڵات بووه، باسی له توله‌رانس و پێكه‌وه‌یی كردووه، به‌ڵام له‌گه‌ڵ په‌یداكردنی كه‌مترین ده‌سه‌ڵات له بچووكترین رووبه‌ردا هه‌وڵی پاكتاویی ئاینیی و مه‌زهه‌بیی داوه و توندوتیژییان به‌رانبه‌ر به خه‌ڵكانی ده‌ره‌وه‌ی ئیسلام "به‌پێی پێناسه‌ی خۆیان" پیاده كردووه.\nئه‌گه‌ر بگه‌ڕێینه‌وه بۆ سه‌ر ئه‌زموونی حوكمی یه‌ك ساڵه‌ی مورسی له 2012-2013 سه‌ره‌تاكانی ئه‌م توندڕه‌ویی و توندوتیژییه ئاینییه له هه‌ر لایه‌كی میسره‌وه ده‌ركه‌وت به‌تایبه‌ت به‌رانبه‌ر قیبتییه‌كان. "د. نه‌جیب جبرائیل" راوێژكاری یاسایی كه‌نیسه‌ی قیبتی، له سه‌رده‌می حوكمی "مورسی" به‌مشێوه‌یه گوزارشتی له چه‌وساندنه‌وه‌ی قیبتییه‌كان كرد "قیبتییه‌كان له سه‌رده‌می مباره‌ك به خراپترین شێوه هه‌ڵسوكه‌وتیان له‌گه‌ڵ كراوه، به‌ڵام له سه‌رده‌می ئێستادا، خه‌ڵتانی خوێن كراون. له زه‌مانی رۆمانییه‌كانه‌وه تا ئێستا قیبیتییه‌كان رووبه‌ڕووی كاره‌ساتی وا نه‌بوونه‌ته‌وه وه‌ك ئه‌وه‌ی ئێستا رووبه‌ڕووی ده‌بنه‌وه". به كورتی بیۆگرافی ئیخوان له ماوه‌ی 85 ساڵی رابردوو، ئه‌وه‌ی سه‌لماندووه هه‌ر كات ئه‌م هێزه ئاینییه ده‌سه‌ڵاتی هه‌بووبێ، هیچ كات نه‌سڵه‌میوه‌ته‌وه له به‌كارهێنانی زه‌بروزه‌نگ و پیاده‌كردنی تیرۆری مه‌عنه‌ویی و به‌رجه‌سته له به‌رانبه‌ر نه‌یاره‌كانی.\nكۆتایی ئیسلامی سیاسیی\nئیسلامی سیاسیی، وه‌ك چه‌ند ده‌یه‌ی پێشوو ئه‌ڵته‌رناتیڤی رژێمه سیاسییه‌كانی دنیای ئیسلامی نییه. خۆ ئه‌گه‌ر قسه له‌سه‌ر هه‌ڵبژاردنی میسر و تونس بێت به دوای به‌هاری عه‌ره‌بیدا، ئه‌وه بارودۆخه‌كه جیاوازه و ئیسلامییه‌كان توانیوه له هه‌ڵبژاردنێك سه‌ركه‌وتن به‌ده‌ستبهێنن كه له نیوه كه‌متری خه‌ڵك به‌شداریی تێدا كردووه، له باشترین حاڵه‌تدا هێز و جه‌ماوه‌ری ئیسلامی سیاسیی له‌و وڵاتانه‌ش كه‌متره له 20%. ئه‌مه بێ له‌وه‌ی له رووی فیكرییه‌وه هه‌ره‌سیان هێناوه، به‌و پێیه‌ی ناوبانگی ئیسلامی سیاسیی له ده‌سه‌ڵاتدا زڕاوه و ناتوانن شتێك له‌وه باشتر پێشكه‌شی كۆمه‌ڵگه بكه‌ن كه تاڵیبان و ئاخونده‌كانی ئێران پێشكه‌شیان كردووه.\nهاشم ساڵح، له خوێندنه‌وه‌ی كتێبی "جیهاد"ی "جێڵ كێبڵ"دا ئاماژه بۆ ئه‌وه ده‌كا: فێنده‌مێنتالیزم شكستێكی گه‌وره‌ی هێنا له چاره‌سه‌ركردنی كێشه‌كانی كۆمه‌ڵدا، له‌به‌ر ئه‌م هۆیه‌ش ئێمه له ئێستادا چووینه‌ته قۆناغی پاش فێنده‌مێنتالیزمه‌وه. . تێزی سه‌ره‌كی له كتێبه‌كه‌ی جێڵ كێبڵ به‌مجۆره‌یه: ئه‌و بزووتنه‌وه ئسوڵیانه‌ی له ماوه‌ی چاره‌كه سه‌ده‌ی رابردوودا له كۆمه‌ڵگه عه‌ره‌بی و ئیسلامییه‌كاندا شوێنپێی خۆیان قایمكرد و سه‌ركه‌وتنی جه‌ماوه‌ریی گه‌وره‌یان به‌ده‌ستهێنا، له ئێستادا ئه‌ستێره‌ی به‌ختیان له ئاوابووندایه و به‌ره‌و دواوه ده‌چنه‌وه. به‌ڵام ئاخۆ هۆكاری ئه‌مه چی بێت؟.\nهۆكاره‌كه‌ی ده‌گه‌ڕێته‌وه بۆ هه‌ڵوه‌شاندنه‌وه‌ی ئه‌و هاوپه‌یمانییه‌ی له نێوان ئه‌م توێژه كۆمه‌ڵایه‌تییانه‌دا هه‌بووه: بۆرژوازییه‌تێكی ئیماندار له شاره‌كان، له‌گه‌ڵ ئه‌و گه‌نجانه‌ی به ده‌ست هه‌ژاریی و نه‌بوونییه‌وه ده‌یانناڵاند. هه‌روه‌ها ئه‌و توێژه‌ش كه له گه‌ڕه‌كه میللی و دووره ده‌سته‌كانی شاره گه‌وره‌كانی وه‌كو قاهیره و جه‌زائیر و دار به‌یزادا ده‌ژیان، ئه‌مه سه‌ره‌ڕای خوێندكارانی زانكۆكان كه له رۆشنبیرانی بزاوته ئیسلامییه فێنده‌مینتالیسته‌كان بوون.\nئیسلامی سیاسیی وه‌ك ره‌وتێكی كۆنه‌خواز كه هیچ شه‌وقێكی تیا نییه بۆ مرۆڤایه‌تی نهۆ، ناتوانێت وه‌ڵامی داخوازیی و ویستی مرۆڤی هاوچه‌رخ بداته‌وه، به‌ڵكو به هه‌موو شێوه‌یه‌ك دوژمنایه‌تی له‌گه‌ڵ ده‌كات، نموونه‌شمان یه‌ك ساڵ ئه‌زموونی حوكمڕانیی ئیخوان بوو له میسر. ئه‌و ساڵه له حكومڕانیی ئیخوان نه‌ك هیچ پێشكه‌وتنێكی بۆ میسرییه‌كان ده‌سته‌به‌ر نه‌كرد، به‌ڵكو دۆخێكی هێنایه ئارا، هاووڵاتییانی میسریی ته‌مه‌نای رژێمێكی تۆتالیتاریی وه‌ك ئه‌وه‌ی مباره‌ك بكه‌نه‌وه. ئه‌وه‌ی له ئه‌زموونی یه‌ك ساڵه‌ی حكومی ئیخواندا بینیمان، شكستی پڕۆژه‌ی ئیسلامی بوو له ده‌وڵه‌تداریدا. ته‌نانه‌ت وته‌زاكه‌ی "میشیل كیلۆ"ی بیر هێناینه‌وه "سیستمه كراوه‌كان، واته سیستمه‌كانی هه‌ڵه‌ی شایسته‌ی چاككردن، چاكی شایسته‌ی هه‌ڵه‌كردن، ئه‌مانه ده‌ژین. سیستمه داخراوه‌كان واته هه‌ڵه تیایاندا چاك ناكرێ و چاكیش تیایاندا هه‌ڵه ناكات. ئه‌مانه ده‌مرن. بۆیه سه‌یر نییه سیستمه‌كانی یه‌كه‌م وێڕای گیاندانی زۆر ده‌ژین، به‌ڵام ئه‌وانه‌ی دووه‌م له‌كاتێكدا ده‌مرن كه له‌وپه‌ڕی له‌شساغیدا خۆیان ده‌نوێنن".\nوته‌یه‌ك له كۆتایدا\nبمانه‌وێ و نه‌مانه‌وێ، ئیخوان منداڵدانی كۆی گروپه ئیسلامییه تیرۆرستییه‌كانه. ئیخوان هێزێكه له‌و ساته‌ی ده‌سه‌ڵاتی نه‌بێ میانڕه‌وه، به‌ڵام له ده‌سه‌ڵاتدا له ئه‌لقاعیده ده‌چێت. جیاوازیی نێوان ئه‌لقاعیده و ئیخوان هێنده‌ی جیاوازییه‌كی تاكتیكییه نیو هێنده ستراتیجی نییه. بۆیه بڕیاری به تیرۆرست ناساندنی ئیخوان بڕیارێك نییه وه‌ك هه‌ندێك ده‌ڵێن سوپرایزه و نامۆیه به كولتووری دیموكراسیی!! له كاتێكدا پرسیار ئه‌وه‌یه ئایا دیموكراتی شوێنی گروپی توندئاژۆ و داینه‌مۆی تیرۆری تێدا ده‌بێته‌وه؟.\nره‌نگه خه‌تای ئیخوان له‌وه‌دا نه‌بێ دواجار هێزێكه توندوتیژ، چوونكه هه‌ر كات دین كرایه بزووتنه‌وه‌یه‌كی سیاسیی هه‌ر ئه‌وه‌ی لێده‌رده‌چێت. "د. عه‌بدولڕه‌حمان شاكر" ده‌ڵێت "هیچ ئاینێك نییه قسه له‌سه‌ر پاوانكردنی هه‌قیقه‌ت نه‌كات و ئاینه‌كانی تر به هه‌ڵه یان له خۆی به كه‌متر نه‌زانێ. هیچ ئاینێك نییه له دنیادا دیموكراتخواز بێت و رێزی جیاوازیی و یه‌كسانی و ئازادیی هه‌مووان وه‌ك یه‌ك بگرێت. هیچ ئاینێك نییه، جیهان راده‌ستی پیاوانی ئاینی نه‌كات یان گروهێك به‌رهه‌م نه‌هێنێت كه خۆیان به نوێنه‌ری خواوه‌ند نه‌زانن و له‌سه‌ر بنه‌مای ئه‌م نوێنه‌رایه‌تییه گریمانكراوه‌ش حوكم به‌سه‌ر ئازادیی و ژیان و بوونی كه‌سانی تردا نه‌ده‌ن". له‌م سۆنگه‌وه ده‌توانم بڵێم، ئیخوان ناتوانێت په‌رجوو بخوڵقێنێت و له‌لایه‌ك داوای حكوومه‌تی خه‌لافه‌ت بكات و له‌لاكه‌ی تر بتوانێ رێز له مافی هه‌مووان به یه‌كسانی بگرێ. ئه‌و دوو شته هه‌رگیز پێكه‌وه كۆناكرێنه‌وه.\n*فه‌رید ئه‌سه‌سه‌رد "سه‌ید قوتب و تیۆری ته‌كفیری كۆمه‌ڵ و ده‌وڵه‌ت". چاپی سێیه‌م، سلێمانی 2002.\n**نه‌به‌ز تاڵیب "مێشكه به مینچێنراوه‌كان". چاپی یه‌كه‌م، سلێمانی 2008. لاپه‌ڕه 403-404.\nتێبینی: ئه‌م وتاره له ژماره "34"ی گۆڤاری "شه‌پۆل" له رۆژی 1-1-2014 بڵاوكراوه‌ته‌وه.


2020-08-10 [04:07 AM]\nئەندامێکی ئەنجومەنی نوێنەرانی عێراق لە فراکسۆنی پارتی دیموکراتی کوردستان رایگەیاند، بۆ گفتووگۆکردن و چارەسەر کردنی کێشەکانی نێوان ھەولێر و بەغدا شاندی بالای حکومەتی ھەرێمی کوردستان سەردانی بەغدا دەکات، ھیوادارین لەم سەردانەی ئەمجارە کەشێکی ئارام دروست بێت بۆ ئەوەی ھەولێر و بەغدا بگەنە رێککەوتن.\nدکتۆر، دیار تەیب بەرواری، ئەندامی ئەنجومەنی نوێنەرانی عێراق لە فراکسۆنی پارتی دیموکراتی کوردستان، بە ئاژانسی ھەواڵی زاگرۆسی راگەیاند: رۆژی سێشەممە ١١ی٨ی٢٠٢٠ شاندی بالای حکومەتی ھەرێمی کوردستان سەردانی بەغدا دەکات بۆ بەردەوامیدان بە گفتووگۆیەکانی نێوانیان، لەیەک نزیکبوونەوەیەکی باش ھەیە و پێموایە کە ئەمجارە سەردانی شاندی ھەرێمی کوردستان بگەنە رێککەوتن لەگەل بەغدا و کێشەکان چارەسەر بکرێن، ھیوادارین کەوا لەم سەردانەی ئەمجارەی شاندی بالای حکومەتی ھەرێمی کوردستان بۆ بەغدا کەشێکی ئارام دروست بێت بۆ ئەوەی ھەولێر و بەغدا بگەنە رێککەوتن.\nئەندامی ئەنجومەنی نوێنەرانی عێراق لە فراکسۆنی پارتی دیموکراتی کوردستان گووتی: لەیەک نزیکبوونەوەیەکی ئەرێنی ھەیە، بەلام حکومەتی بەغدا خۆی دەدزێتەوە لە دانیشتن و رێککەوتن لەگەل ھەرێمی کوردستان، نیەت و سەردانی شاندی ھەرێمی کوردستان بۆ بەغدا گەیشتنە بە چارەسەر و رێککەوتن لەسەر بنەما دەستووریەکان لەگەل بەغدا، چەندین جار دانیشتن کرا و بریار درا کە بگەنە رێککەوتن و بریاری فەرمیشیان ئەوە بوو کە لە ماوەی سێ رۆژدا بگەنە رێککەوتن لەگەل ھەرێمی کوردستان بەلام خۆیان دەدزنەوە لە بابەتی دانیشتن لەگەل شاندی حکومەتی ھەرێمی کوردستان، لەوانەیە ئەوان ھەندێک پرسیتیان لە بەردەست بێت گرنگتر بێت لە ھەرێمی کوردستان، ھەر چەندە بۆ عێراق ھەرێمی کوردستان بابەتێکی ناوخۆی سەرەکیە، چونکە بۆ ھەر کێشەیەک سەرەتە گفتووگۆی لەگەل بەغدا دەکەین.\nھەروەھا دکتۆر، دیار تەیب بەرواری، ئەندامی ئەنجومەنی نوێنەرانی عێراق لە فراکسۆنی پارتی دیموکراتی کوردستان ئەوەشی بۆ ئاژانسی ھەواڵی زاگرۆس خستەروو، کە یەک ھەولوێستی لایەنە کوردستانیەکان گرنگە و دەبێت ھەموو لایەنێک بۆ بە دەست ھێنانی مافە دەستووریەکانی کوردستان ھەولبدات، نابێت تەبیا لە ناوخۆی ھەرێمی کوردستان ئێمە یەک دەنگ بین بەلکو دەبێت لەسەر ئەو تەجاوزانەی کە حکومەتی عێراق دەیکات لەسەر دەستوور بێدەنگ نەبن لەسەر مافە دەستووریەکانی ھەرێمی کوردستان و یەک ھەلوێستبن لەسەر پێشێلکردنی دەستوور، ئێمە با ئەوە لەبیر نەکەین کە بەھێز بوونی دەستوور دەبێتە ھۆی خۆشگوزەرانی ھەموو خەلکی عێراق بەتایبەتیش خەلکی ھەرێمی کوردستان، بنەما سەرەکیەکانی ئێمەش لە سەر ماددەی ١١٠ و ماددەی ١١٢ و ماددەی ١١٤ دەستووریە.\nئەم هەواڵە 5233جار خوێندراوەتەوە


کۆمسیۆن: 70 هەزار ئامێری پشكنینی زانیاریی دەنگدەران ئامادە دەکرێن\nكۆمسیۆنی باڵای سەربەخۆی هەڵبژاردنەكان لە عێراق رایگەیاند، لە پێناو ڕێگریكردن لە ساختەكاری و دەنگدانی نادروست زیاتر لە 70 هەزار ئامێری پشكنینی زانیاریی دەنگدەران لە وێستگەكانی دەنگدانی هەڵبژاردنی پێشوەختەدا دادەنرێن.\nجومانە غلای، وتەبێژی كۆمسیۆنی باڵای سەربەخۆی هەڵبژاردنەکانی عێراق لە لێدوانێكدا رایگەیاند: لە هەر وێستگەیەکی دەنگداندا بۆ هەڵبژاردنی پێشوەختەی پەرلەمانی عێراق، ئامێرێكی پشكنین و پشتڕاستكردنەوەی زانیاریی دەنگدەران دادەنرێت.\nروونیشیکردەوە، هەر دەنگدەرێك بەر لەوەی دەنگ بدات، پەنجەمۆرەكەی لێ وەردەگیرێ و ئامێرەكە تەواوی زانیارییەكانی وەردەگرێت.\nوتەبێژی كۆمسیۆن ئاماژەی بەوەشکرد، ئامێرەكە كامێرایەكی هەیە و دوای وەرگرتنی زانیارییەكان، باركۆدی كارتی دەنگدانەكە دەخوێنێتەوە، كە ئەویش زانیارییەكانی دەنگدەرەكەی لەسەرە، ئینجا دەنگەكە وەردەگیرێت.\nهەریەك لەو ئامێرانەی پشكنینی زانیاری دەتوانێت زانیارییەكانی 450 دەنگدەر وەربگرێت، كە بۆ هەر بنكەیەك دیاری كراوە، لە كۆتاییشدا ئامێرەكە وا دەكات ئەنجامی دەنگدانەكە بە خێرایی دەربچێت، دوای ئەوەی زانیارییەكان بەراورد دەكات.\nساعدی: دژەتیرۆر تاكتیكی نوێ بەرامبەر داعش بەكاردەهێنێت\nتەندروستی جیهانی هەڵمەتێكی كوتانی بەبڕی 3 ملیۆن دۆلار لە عیراق راگەیاند\nفاو: 44 دەوڵەت لەنێویاندا عیراق پێویستیان بە هاوكاری دەرەكییە\nهەڵبژێرە سلێمانی هەولێر زاخۆ كەركووك كەلار دەربەندیخان سەیدسادق قەڵادزێ رانیە دوكان كۆیە چەمچەماڵ\nداعش وردەكاری هێرشەكەی بۆ سەر هێزەكانی پێشمەرگە بڵاوكردەوە\nوردەكاری كوشتنی ئەفسەرەكەی سلێمانی ئاشكرا كرا\nعیراق.. بڕیاری نوێ لەسەر وەرگرتنی ڤاكسین دەركرا\nكەشناسی: شەپۆلێكی بەفر و باران روو لە هەرێم دەكات\nئەو ژنە زانایەی رۆڵی سەرەكی هەبوو لە بەرهەمهێنانی ڤاكسینی ئەسترازینیكا هۆشداری دەدات\n11 کاتژمێر پێش ئێستا\nراپۆرتێك: ئۆمیكرۆن لە ئەمریكا سەریهەڵداوە\nفاوچی: بەپێی راپۆرتەكان ئۆمیكرۆن مەترسی كەمترە\nلەسەرۆکمان زێڕەوە بۆ هەرێمی جاشخانە!؟\nئاس: یەكلایی بووەتەوە و مباپێ مەدریدییە\nوێنەیەكی ئۆمیكرۆن زانایان نیگەران دەكات(وێنە)


مه‌سنجه‌ر تایبه‌تمه‌ندی 4k زیاد كرد\nبه‌پێی هاتنی ته‌كنه‌لۆجیا و تایبه‌تمه‌ندی نوێی ته‌كنه‌لۆجی، كۆمپانیای فه‌یسبووك ئاپی مه‌سنجه‌ر نوێ ده‌كاته‌وه، هه‌روه‌ها له ساڵی2017 دا تایبه‌تمه‌ندی وێنه‌ی "4k"ی بۆ مه‌سنجه‌ر زیاد كرد.\nبه‌پێی هه‌واڵه ته‌كنه‌لۆجیاكانی دنیا و ماڵپه‌ڕی سه‌ره‌كی فه‌یسبووك كه ڕاگه‌یه‌نرا له‌لایه‌ن به‌رپرسانی كۆمپانیای فه‌یسبووكی ئه‌مه‌ریكی، تایبه‌تمه‌ندییه‌كی نوێیان بۆ ئاپی مه‌سنجه‌ری فه‌یسبووك زیاد كردووه كه كوالێتی ئه‌م ئاپه به‌هێزتر ده‌كات.\nبه‌رپرسانی كۆمپانیای فه‌یسبووك تایبه‌تمه‌ندیی ناردنی وێنه‌یان به كوالێتیی "4K"یان بۆ مه‌سنجه‌ری فه‌یسبووك زیاد كرد كه ڕێژه‌كه‌ی "4,096x4,096"ه، پێشتر وێنه له كوالێتی "2K" زیاتر و قه‌باره‌ی 16 مێگابایت زیاتر به مه‌سنجه‌ر بۆ كه‌سی به‌رامبه‌ر نه‌ده‌نێرا.\nئێسته به‌كارھێنه‌رانی ئه‌و ئاپه، ده‌توانن ھه‌ر وێنه‌یه‌ك كه حه‌زیان لێ بێت و كوالێتییه‌كه‌ی "4k" بینێرن به‌بێ هیچ تێكچوونێك له كوالێتی وێنه‌كه، بۆ به‌ده‌ستھێنانی ئه‌م تایبه‌تمه‌ندییه‌ی ماسنجه‌ری فه‌یسبووك، پێویسته پرۆگرامه‌كه له‌ناو مۆبایلدا، نوێ "Update" بكرێته‌وه.\nپڕۆگرامی ماسنجه‌ری فه‌یسبووك، له ساڵی 2011 دا كارا كرا، ئێسته‌ش به‌كارھێنه‌رێكی زۆری له سه‌رانسه‌ری دنیادا ھه‌یه، كۆمپانیای فه‌یسبووكیش خاوه‌نیه‌تی، ھه‌روه‌ھا به یه‌كێك له باشترین پڕۆگرامه‌كانی تۆڕی پێوه‌ندی داده‌نرێت.\nئه‌م بابه‌ته 19478 جار خوێنراوه‌ته‌وه


له سه‌ر بانگهێشتی میری قه‌ته‌ر سه‌رۆك كۆماری عێراق سه‌ردانی دەوحه ده‌كات\nماڵپەڕێكی توركی: چەكدارانی ئەنقەرە لە سوریا بازرگانی بە رفاندنی كوردەكانەوە دەكەن\n"شه‌فافیه‌ت و چاكسازی پڕۆژه‌ی پارتی بوه"\nسەركردایەتیەكی پارتی: ئه‌وه‌ی كورده عێراقچییه‌كان له دژی هه‌رێم ده‌یكه‌ن خه‌ونێكه قه‌ت به‌دینایەت\nخەندان كاتی پێدانی پارەكە ئاشكرادەكات\nسبەی لە هەولێرو سلێمانی دەست بەوەرگرتنی گەنمی جوتیاران دەكرێت\nپەرلەمانتارێك ئامادەیی توركیا بۆ راگرتنی هەناردەی نەوتی هەرێمی كوردستان ئاشكرادەكات\nتەندروستی سلێمانی داواكاریەك ئاراستەی هاوڵاتیان دەكات\nهەمو ڕۆژێک پێنج کەس لە سلێمانی توشی شێرپەنجە دەبن\nرۆحانی: پابەندبونمان بە رێككەوتنە ئەتۆمیەكە كەمدەكەینەوە\nسبەی مەسرور بارزانی شەمەندەفەری پێكهێنانی حكومەت دەخاتەڕێ\nگەنجینەیەكی چەكی سوپای سوریا تەقیەوە\nپاسێكی گەشتیاری ئێران لە قەزای سۆران گڕیگرت\nسەبارەت بە سزاكانی بۆ سەر ئێران، واشنتن سێ مانگی دیكە مۆڵەت دادەتە عێراق\n- 1/8/2019 4:04:00 PM 1851 جار خوێندراوەتەوە\nله سه‌ر بانگهێشتی شێخ ته‌میم بن حه‌مه‌د، میری قه‌ته‌ر د. به‌رهه‌م ساڵح، سه‌رۆك كۆماری عێراق رۆژی پێنجشه‌ممه به سه‌ردانێكی فه‌رمی ده‌گاته دەوحه‌ی پایته‌ختی ئه‌و وڵاته.\nنوسینگەی سەرۆکایەتی کۆماری عێراق بڵاویکردەوە، له‌و سه‌ردانه‌دا سه‌رۆك به‌رهه‌م ساڵح به فەرمی له‌لایه‌ن میری قه‌ته‌ر و گه‌وره به‌رپرسانی ئه‌و وڵاته پێشوازی لێده‌كرێت و هه‌ردوولا دۆسیەی په‌یوه‌ندی نێوان عێراق و قه‌ته‌ر و دوا پێشهاته سیاسییه‌كان كه له‌م ناوچه‌یه روو ده‌ده‌ن گفتوگۆی له باره‌وه دەکرێت.\nئاماژە بەوەشکراوە، ئه‌و سه‌ردانه‌ش یه‌كێكه له‌و زنجیره سه‌ردانه ناوچه‌یی و نێوده‌وڵه‌تیانه‌ی سه‌رۆك به‌رهه‌م ساڵح بۆ دووباره رێكخستنه‌وه‌ی په‌یوه‌ندی و پێگه‌ی عێراق ئه‌نجامی ده‌دات له میانه‌ی ئه‌و گۆڕانكاریانه‌ی کە له رۆژهه‌ڵاتی ناوه‌ڕاست به‌ڕێوه‌ن و چاوه‌ڕوان ده‌كرێت به ئاماده‌یی سه‌رۆك به‌رهه‌م ساڵح پێگه‌ی عیراق پێشكه‌وتنی به‌رچاو به‌خۆیه‌وه ببینێت و رۆڵی شایسته‌ی خۆی بگێڕێت.\nسێی ئەم مانگە، سەرۆک بەرهەم ساڵح سەردانی تورکیا کرد و لەگەڵ هەریەکە لە رەجەب تەیب ئەردۆغان، سەرۆککۆماری تورکیا و بیناڵی یڵدرم، سەرۆکی پەرلەمانی تورکیا کۆبووە.\nسەرۆک بەرهەم دوای کۆبوونەوەی لەگەڵ سەرۆک کۆماری تورکیا لە کۆنگرەیەکی رۆژنامەوانیدا وتی، "بە پامێکی زۆر روونەوەی هاتووین، ئەوەیش ئەوەیە عێراق پێدەنێتە قۆناغێکی نوێوە و دەمانەوێت دووبارە لە رووی و بونیادنانەوە و ئەندازیارییەوە رۆڵی بەهێز و گرنگ لە ناوچەکەدا ببینین کە ئەوەی مافێکی خۆمانە و لەمسۆنگەیەشەوە بەهەموو جۆرێک ئامادەی کاری پێکەوەیین لەگەڵ تورکیادا".\nئەوەشی وت، "خەڵکی ئێمە شایستە ژیانێکی ئازادانە و شەرەفمەندانەیە و هاتووین بە هەماهەنگی لەگەڵ تورکیا کاربکەین و ئێمەش پێویستمان بەکۆمەڵێک دەستێوەردانی دەرەوە نییە".\n#د.به‌رهه‌م ساڵح #سەرۆککۆمارى عێراق\nبەوێنە؛ هەردو سەرۆك بەرهەم و ئەردۆغان پێكەوە بەربانگیان كردوە\nبەرپرسێکی دیکەی پێشوی عێراق لە دەرەوەی وڵات دەستگیركرا\nوەفدێكی عێراقی گەیشتە بەیروت بەمەبەستی گێڕانەوەی نەجمەدین كەریم بۆ بەغداد\nعادل عەبدولمەهدی لەبارەی دەستلەكاركێشانەوەیەوە دەدوێت\nبنکەیەکی ئاسمانی ئه‌مریكییه‌كان له عێراق دەکرێتە ئامانج\n"دەبێت موچەی فەرمانبەرانی هەرێم بەشێوەی مانگانە بگاتە دەستی فەرمانبەران"\nلیژنەی دارایی بانگهێشتی وەزیری دارایی عێراق دەکات\nهەشت ملیار دینار گرێبەستی مارەیی گەنجێكە بۆ هاوژینەكەی\nعادل عەبدولمەهدی حكومەتی هەرێم بە پێشێلكردنی بڕگەكانی یاسای بودجە تۆمەتباردەكات\n"گەشبینم، چارەسەرێك دێتە كایەوە پێكھاتەكان دڵخۆش دەكات"\nسەرۆک بەرهەم: خەونی من رزگارکردنی كەركوكە لە پێكدادان و ئاڵۆزی بۆ دەستپێكردنی سەرمایەگوزاری و بنیاتنان\nحەكیم هۆشداری لە تەقینەوەی ناكۆكییەكانی نێوان هەولێر و بەغدا دەدات\n"تۆمەتەکانی ئەمریکا بۆ ئێران جێی نیگەرانیە"\nئێران: ئێمە بەرپرسین لە پاراستنی ئاسایشی گەروی هورموز\nمایك پۆمپیۆ و عادل عەبدولمەهدی پەیوەندیەكی تەلەفۆنیان ئەنجامدا\n"لە هەوڵدانی بۆ پاراستنی سەقامگیری، پۆمپیۆ رۆڵی عێراقی بەرزنرخاندوە"


رێككه‌وتنامه (زانكۆی به‌یان)\nگرنگ و بایه‌خی رێككه‌وتنامه له‌نێوان زانكۆكان و هه‌مامه‌نگی و كارێكی پر سوود به‌خشه , وه ئه‌م رێككه‌وتنامانه‌ی كه زانكۆی واژوی له‌سه‌ر كردوه‌وه ئه‌نجامیداوه كارێكی زۆر باش و گرنگی و بابه‌تیه كه سوودو قازانجه‌كه‌ی ده‌گه‌رێته‌وه بۆ خزمه‌تكردنی ره‌وره‌وه‌ی زانین و زانست و په‌ره‌پێدانی مامۆستایان و قوتابی و خوێندكاران و پرۆگرامه‌كانی خوێندن . وه هه‌روه‌ها ئه‌م جۆره رێككه‌وتنامه یارمه‌تیده‌ره بۆ به‌دیهێنانی پێشبركێ له‌نێوان زانكۆكانی هه‌رێم ئه‌گه‌ر كارا بكرێت به پیًی به‌نده‌كانی رێككه‌وتن ......\n* رێككه‌وتنامه‌ی زانكۆی سولتان مولای سلیمان - بنی ملال (رێككه‌وتنی یاداشتی هاوكاری) له‌رێكه‌وتی2016/9/27 له‌گه‌ل ولاتی مه‌غریبی عه‌ره‌بی كه سه‌رجه‌م رێككه‌وتنامه‌كان واژوو كراوه له‌لایه‌ن د.عبدالسلام محمد سعید سه‌رۆكی ده‌سته‌ی ئه‌میندارنی زانكۆی به‌یان وه جێگری سه‌رۆكی زانكۆی سولتان مولای - پروفیسور راكب مصطفى\n* رێككه‌وتنامه‌ی په‌یمانگای زمانی جیهانی (بنینفغشا) رێككه‌وتنی (پاداشتی هاوكاری) له رێكه‌وتی2016/9/26 له‌گه‌ل ولاتی چین كه سه‌رجه‌م رێككه‌وتنامه‌كان واژوو كراوه له‌لایه‌ن د.عبدالسلام محمد سعید سه‌رۆكی ده‌سته‌ی ئه‌میندارنی زانكۆی به‌یان وه پروفیسور - عبدالخالق یوجی یی سه‌رۆكی په‌یمانگای زمانه‌كانی جیهانی .\n* رێككه‌وتنامه‌ی زانكۆی (نورث وسیت ) رێككه‌وتنی یاداشتی هاوكاری له رێكه‌وتی 2016/9/27 له‌گه‌ل ولاتی چین كه سه‌رجه‌م رێككه‌وتنامه‌كان واژوو كراوه له‌لایه‌ن د.عبدالسلام محمد سعید سه‌رۆكی ده‌سته‌ی ئه‌میندارنی زانكۆی به‌یان وه پروفیسور – لوجون جێگری سه‌رۆكی .\n* رێككه‌وتنامه‌ی زانكۆی (بیفانك) بۆ نه‌ته‌وه‌كان رێككه‌وتنامه‌ی هاوكاری و ئالوگۆرینی رۆشنبیری له رێكه‌وتی 2016/9/27 له‌گه‌ل ولاتی چین نینغیشا كه سه‌رجه‌م رێككه‌وتنامه‌كان واژوو كراوه له‌لایه‌ن د.عبدالسلام محمد سعید سه‌رۆكی ده‌سته‌ی ئه‌میندارنی زانكۆی به‌یان.\n* زانكۆی ننغیشیا رێككه‌وتنامه‌ی یاداشتی لێك تێگه‌یشتن له‌رێكه‌وتی 2016/9/29 له‌گه‌ل ولاتی چین كه سه‌رجه‌م رێككه‌وتنامه‌كان واژوو كراوه له‌لایه‌ن د.عبدالسلام محمد سعید سه‌رۆكی ده‌سته‌ی ئه‌میندارنی زانكۆی به‌یان .\n* رێككه‌وتنامه‌ی زانكۆی (فیلادلفیا) رێككه‌وتنامه‌ی یاداشتی لێك تێنه‌گه‌یشتن له رێكه‌وتی 2016/10/6 له‌گه‌ل ولاتی ئوردن (عمان) ا كه سه‌رجه‌م رێككه‌وتنامه‌كان واژوو كراوه له‌لایه‌ن د.عبدالسلام محمد سعید سه‌رۆكی ده‌سته‌ی ئه‌میندارنی زانكۆی به‌یان\n* رێككه‌وتنامه‌ی زانكۆی (زوتونغ ) رێككه‌وتنى یاداشتی لێك تێگه‌یشتن له رێكه‌وتی 2016/9/28 له‌گه‌ل ولاتی چین كه سه‌رجه‌م رێككه‌وتنامه‌كان واژوو كراوه له‌لایه‌ن\nد.عبدالسلام محمد سعید سه‌رۆكی ده‌سته‌ی ئه‌میندارنی زانكۆی به‌یان .


گۆڕان میكانیزمی هه‌ڵبژاردنی رێكخه‌ری گشتی په‌سه‌ند ده‌كات\nگۆڕان رێكخه‌ری گشتی\nبە مەبەستی پەسەند کردنی میکانیزمی ھەڵبژاردنی رێکخەری گشتی و ئەندامانی خانەی راپەڕاندنی بزووتنەوەی گۆڕان، جڤاتی نیشتمانی بزووتنەوەکە کۆبووەوە، ئەندامێکی جڤاتی نیشتیمانی گۆڕانیش مەرجەکانی کاندید بوون بۆ رێکخەری گشتی و خانەی ڕاپەڕاندن ئاشکرا دەکات.\nلە سەر راسپاردەی جڤاتی گشتی بزووتنەوەی گۆڕان تایبەت بە پرسێکی ناوخۆیی جڤاتی نیشتیمانی بزووتنەوەکە کۆبووەوە، کۆبوونەوەکە تایبەت بوو بە پەسەندکردنی میکانیزمی ھەڵبژاردنی رێکخەری گشتی و ئەندامانی خانەی ڕاپەڕاندنی گۆڕان، کە بە ھەردوو ژووری یاسایی و ھەڵبژاردنی گۆڕان میکانیزمەکانیان ئاڕاستەی جڤاتی نیشتمانی کردبوو، لە کۆتاییدا و پاش چەند کاتژمێرێك کۆبوونەوە بە کۆی دەنگی ئەندامانی جڤات، چەند مەرجێك دیاریکران بۆ ھەر کەسێك ئەگەر بیەوێت خۆی کاندید بکات بۆ رێکخەری گشتی یاخود خانەی ڕاپەڕاندن، ئەندامێکی جڤاتیش مەرجەکان ئاشکرا دەکات.\nئەندامێکی دیکەی جڤاتی نیشتیمانی گۆڕان دەڵێت رێکخەری گشتی بزووتنەوەکە مافی خۆیەتی بۆ دووخولی دیکە خۆی کاندید بکاتەوە، ھاوکات باسیش لە گەڕانەوە یاخود خۆپاڵاوتنی ئەو سەرکردانەی گۆڕان دەکات کە لە ماوەی ڕابردوودا لە بزووتنەوەکە زویر بوون.\nڕۆژی 14ی ئەم مانگە بۆ جارێکتر جڤاتی نیشتیمانی کۆدەبێتەوەو بە دەنگدانی نھێنی ڕێکخەری گشتی و خانەی ڕاپەڕاندن ھەڵدەبژێرێت، پێش ئەوەش لە کۆبوونەوەی جڤاتی گشتیدا دەستەی سەرۆکایەتی جڤات ھەڵدەبژێرێن، لە بەرواری 4/9 دەرگای خۆپاڵاوتن دەکرێتەوە، دواتر دوای داخستنی دەرگای خۆپاڵاوتن ناوەکان ئاڕاستەی ژووری یاسایی گۆڕان دەکرێت و دوای پەسەندکردنیان ناوەکان ئاڕاستەی لیژنەی سەرپەرشتیاری پڕۆسەی ھەڵبژاردنەکە دەکرێت، ھەڵبژاردنەکەش لە ژێر سەرپەرشتی کۆميسیۆنی باڵای سەربەخۆی ھەڵبژاردنەکانی عێراق و دادوەرێك و نوێنەرانی ژووری یاسایی و ھەڵبژاردن بە ڕێوەدەچێت.


خزمەتگوزاریەکانمان - TeraTarget\nئەم پاکێجە یارمەتیت دەدات کە بڕیارە گرنگەکانی پەیوەست بە داهاتووی کارەکەت بە زانیاری پشتڕاست بکەیتەوە\nئەم خزمەتگوزاریە هەلت دەداتێ کە ببیتە بەشێک لە تۆڕی جیهانی وێب و براندەکەت بناسێنیت لە وێب، بە واتایەکی تر، ناساندنی براندەکەت لە تۆڕێک کە دەکاتە سێیەكی سەرجەم دانیشتوانی جیهان. ئێمە وێبسایتێکت بۆ بونیات دەنێین کە بە وردی دیراسەی بۆ کراوە، دیزاین کراوە پاشان دراوەتە دەستت کە گونجاوترین و باشترینە لەگەڵ کارەکەت. بە هەڵبژاردنی تێراتارگێت، تۆ تەنها وێبسایتێک دروست ناکەیت بۆ یەک جار، بەڵکو تیمەکەمان هەمیشە چاودێری وێبسایتەکەت دەکەن و لە گۆڕانکاری نوێ و پێشنیاری باو و سەردەمیانە ئاگادارت دەکەنەوە. ئێمە مارکەیەکی وێبت پێشکەش دەکەین، نەک تەنها ئەرشیفی وێب.\nبەرجەستەکردنی خەونی داهێنانە لە بواری تەکنەلۆجیای زانیاریدا چونکە ئێمە داهێنان بەرز دەنرخێنین و وەک زیاتر لە خەونێک لێی دەڕوانین. ئێمە کۆمەڵێک دیزاینەر و پرۆگرامەری داهێنەر و بەتوانامان هەیە کە دەتوانن بە پێی پێداویستی کارەکەت داهێنانت بۆ بکەن. خەونی داهێنەرانەی تەکنەلۆجیای زانیاری لە تۆوە و بەرجەستەکردنی ئەو .خەونە لە ئێمەوە


هەپەگە كوژرانی 5 سەربازی توركی ڕاگەیاند – تۆڕی میدیایی خەڵک\n2019/09/21 - 6:30 PM\nهێزەكانی پاراستنی گەل (هەپەگە)ی باڵی سەربازی پەكەكە ئاشكرای دەكات، گەریلاكانیان لە چالاكییەكدا لە جولەمێرگ 5 سەربازی توركیان كوشتووە.\nناوەندی ڕاگەیاندن و چاپەمەنی هەپەگە لە ڕاگەیەنراوێكدا ئاماژەی بەوەكردووە، هێزەكانی ئێمە لەچوارچێوەی هەڵمەتی تۆڵەسەندنەوەی شەهید مەدیا ماوا و شەهید ڕزگار گەڤەردا، لە ڕۆژی ٢٠ی ئەیلول لە كاتژمێر ١٢:٤٠ لە دژی خاڵەكانی چاودێری بارەگای سەربازی زێرنە-ی سەر بە جولەمێرگ چالاكییان ئەنجامدا و سەربازێك كوژرا.\nئاماژەی بەوەشكردووە، لە كاتێكدا ئۆتۆمبێلی سەربازی ریۆ بە ئامانجی پشتگیری هێزەكانیان ویستی دەستێوەردان بكات لەلایەن گەریلاوە كرایە ئامانج و لە ئەنجامدا ئۆتۆمبیلەكە گورزی بەركەوت و ٢ سەربازی تورك كوژران و چەندین سەربازی تریش برینداربوون.\nئاشكراشی كردووە، گەریلا سەربازانی سوپای توركیان كردە ئامانج و لە ئەنجامی ئەو هێرشەی گەریلادا ٢ سەربازی تریش كوژران.\nهەپەگە ڕاشیگەیاندووە، دوای ئەو چالاكییەی گەریلاكان سوپای توركیا بە هەلیكۆپتەر ناوچەكەی بۆردومان كرد و دواتر كوژراو و بریندارەكانی گواستەوە.


وەزارەتی پێشمەرگە و هاوپەیمانی نیودەوڵەتی ڕاگەیەندراوێکیان بڵاکردەوە – کوردی – RojNews.News\nوەزارەتی پێشمەرگە و هاوپەیمانی نیودەوڵەتی ڕاگەیەندراوێکیان بڵاکردەوە\n02/03/2020 - 4:26:26 pm\nدووشەممە, 16 أكت 2017 – 12:23\nلە کۆبوونەوەی وەزارەتی پێشمەرگە نێودەولەتیدا ڕاگەیەندراوە: ئەو شەڕەی کەرکوک پلانی هێرشکاری و دوژمنکارانه‌ی حه‌شدی شەعبی و سوپا و پۆلیسی ئیتیحادی عێراقه له‌دژی خه‌ڵکی کوردستان.\nئه‌مڕۆ، له دیوانی وه‌زاره‌تی پێشمه‌رگه به‌سه‌رپه‌رشتی که‌ریم سنجاری، وه‌زیری پێشمه‌رگه به‌وه‌کاله‌ت کۆبوونه‌وه‌ی فراوانی هاوپه‌یمانێتیی نێوده‌وڵه‌تی ئەنجامدراو دواتر ڕاگەیەندراوێکیان بڵاوکردەوە.\nلە ڕاگەیەندراوەکەدا هاتووە: ئه‌م هێرشانە پلانی هێرشکاری و دوژمنکارانه‌ی حه‌شدی شەعبی و سوپا و پۆلیسی ئیتیحادی عێراقه له‌دژی خه‌ڵکی کوردستان و ئه‌و ئارامی و ئاسایشه‌ی که له‌سایه‌ییدا ته‌واوی پێکهاته جیاوازه‌کان و ئاواره‌کانی باشور و ناوه‌ڕاستی عێراق حه‌وابوونه‌وه.\nئەوەش هاتووە: حه‌شدی شەعبی و سوپا به چه‌کی پێشکه‌وتووی هاوپه‌یمانان جارێکی دیکه هێرشی سه‌ر ناوچه کوردنشینان و باشووری که‌رکوک کردو هیچ به‌هایه‌کیان بۆ سه‌روه‌ری و یه‌کڕیزی خاک و گه‌لی عێراق نه‌هێشته‌وه، ئه‌مه له‌کاتێکدایه که بۆخۆیان به‌رده‌وام باس له پێشێلکردنی ده‌ستوور و پێکه‌وه‌ژیان له وڵاته‌دا ده‌که‌ن.\nباس لەوەشکراوە: هێزی پێشمه‌رگه چیتر بێده‌نگ نابێت و له به‌رگریکردن له‌خاک و خه‌ڵکی کوردستان درێغی ناکات، جاڕدانی ئه‌م جه‌نگه‌ش ده‌که‌وێته ئه‌ستۆی حکومه‌ت و فه‌رمانده سه‌ربازییه‌کانی عێراق و ئه‌وانه‌شی که پاڵپشتیان ده‌که‌ن.\nلەو ڕاگەیەندراوەدا ئاماژە بەوەشدراوە: له به‌شێکی دیکه‌ی کۆبوونه‌وه‌که‌دا نیگه‌رانی ده‌ربڕدرا به‌و بڕیارانه‌ی ئێران به داخستنی سنووره‌کان، ئه‌م هه‌ڵوێسته‌شی به گه‌مارۆی سه‌ر خه‌ڵکی کوردستان ناوبرا.\nهەروەها داواکراوە، که حکومه‌تی عێراقی هه‌وڵ بده‌ن له رێگای گفتوگۆوه کێشه سیاسییه‌کانیان له‌گه‌ڵ هه‌رێم چاره‌سه‌ر بکه‌ن، ئه‌گه‌رنا ئه‌و دۆخه‌ی که ئێستا له باشوری که‌رکووک خوڵقاندویانه وه‌ک خۆی نامێنێته‌وه.\nله کۆتایی کۆبوونه‌وه‌که‌شدا، فه‌رمانده‌ی هێزه‌کانی هاوپه‌یمانان له هه‌رێمی کوردستان هیوای خواست که کێشه سیاسییه‌کانی عێراق به گفتوگۆ و رێگه چاره‌ی شیاو چاره‌سه‌ر بکرێن و هیچ لایه‌ک په‌نا نه‌به‌نه به‌ر شه‌ڕ و ته‌قه‌کردن.\nهه‌روه‌ها راشیگه‌یاندووە، که ئه‌وان به وردی چاودێری دۆخه‌که ده‌که‌ن و له هه‌ر پێشهاتێکدا ئاگاداری سه‌رووی خۆیان ده‌که‌نه‌وه.\nحەشدی شەعبی داقوقی داگیرکرد\nباره‌گای ته‌ڤگه‌ری ئازادیی له داقوق سوتێندرا


په‌رله‌مانی عێڕاق داوای دادگای کردنی "ئه‌مریکا و قه‌طه‌ڕ" ده‌کات\nئاژانسی هه‌واڵی گه‌شه: هه‌ندرێن سالح محمد امین\nسه‌رۆکی کوتله‌ی (الوطنیە البیضا‌ء) نائیب له‌په‌رله‌مانی عێڕاق جه‌مال بگیخ داوای دادگای کردنی ئه‌مریکا ده‌کات پاش ده‌رچونی عێڕاق له‌به‌ندی حه‌وت، ئه‌میش به هۆی کرداری کاولکاری له‌کاتی داگیرکردنی و دواتر، وه ده‌ست درێژی وڵاتانی دراوسێ به تایبه‌ت قه‌ته‌ڕ که زیانی هه‌بوه بۆ خه‌ڵکی عێڕاق.\nبه‌طیخ تایبه‌ت به‌ده‌زگای هه‌واڵی فارس ڕایگه‌یاند ئه‌مریکا هۆکاری یه‌که‌مه بۆ دوژمنایه‌تی سه‌ر عێڕاق، کاتێك ئامێره جه‌نگیه‌کانی به‌کا‌ر هێنا بۆ له‌ناوبردنی ژێرخانی وڵات و هه‌ستا به چه‌ندین کاری کاولکاری، جگه له‌به‌کار هێنانی یۆرانیۆم و کوشتنی خه‌ڵکی عێڕاق به‌بێ ڕه‌حمانه له‌کاتی داگیرکردنی عێڕاق و ئه‌و سیاسه‌ته بۆگه‌نانه‌ی به دوایدا هات که تاکو ئێستا خه‌ڵکی عێڕاق پێوه‌ی ده‌ناڵێنن.\nوه په‌رله‌مانی عێڕاق داوای له یه‌کێتی پارێزه‌رانی عێڕاق کرد "ڕۆڵی نیشتیمانی خۆیان بگێڕن له دروستکردنی لیژنه‌ی یاسای بۆ به‌رز کردنه‌وه‌ی ده‌عوای دادوه‌ریانه و تاوانکاریانه و بژێره‌ر بۆ دادگا و ڕێکخراوه جیهانییه‌کان دژی ئه‌مریکا که تێوه‌گلاون له‌و ڕوداوه قێزه‌ونانه دژی خه‌ڵکی عێڕاق"\nوه بگیخ ئه‌وه‌شی ڕونکرده‌وه "ئێمه لێرا ناوه‌ستین به‌ڵکو موحاسه‌به‌ی هه‌ندێك له وڵاته دراوسێکانیش ده‌که‌ین له‌سه‌رو هه‌موشیانه‌وه قه‌گه‌ڕ که ده‌ستی خسته ناو خۆی عێڕاق و پاڵپشتی ڕێکخراوه تیرۆرستییه‌کانی کرد که خوێنی خه‌ڵکی عێڕاقیان حه‌ڵاڵ کرد"\nبه‌رده‌وام بو له قسه‌کانی "عێڕاق ئه‌مڕۆ ئازاده‌و به‌ته‌واوی خۆی خۆی به‌ڕێوه ده‌بات پاش ده‌ربازبونی له به‌ندی حه‌وت که ئه‌میش گه‌ڕاندییه‌وه بۆ ڕیزی خێزانه دوه‌لیه‌کان تا وه‌کو بتوانێ مافه‌کانی خه‌ڵکی عێڕاق بگه‌ڕێنێته‌وه و لێپرسینه‌وه بکات له‌وانه‌ی بونه هۆی ئازاردانی"


پارتی هەرێم بەرەو کوێ دەبات؟ : چاوی گەل\nنوسەر : chawigal لەبەرواری : تشرینی یەکەم - 29 - 2020\nپارتی دیموکراتی کوردستان ئێستا، لە ڕێی دەزگا فەرمییەکانی هەرێمەوە سەرقاڵی جێبەجێکردنی پلانەکانی خۆیەتی. ئەم حکومەتە ئەمنییەی ئێستا، کە دارو دیواری لێبوە، بە خۆپیشاندەر و خەڵکانی ناڕازی، لەسەر نیەتی دڵیش خەڵك دەگرێت، لە نمونەی دەستگیرکردنی مامۆستا و چالاکوان و خەڵکانی ناڕازی بادینان، ڕاگەیەنراوەکەی ئەنجومەنی ئاسایش و وەڵامی یەکێتیش سەلمێنەری ئەو ڕاستییەن.\nئەم دەزگا حیزبییانەی هەرێم، کە لە ڕوکەشدا دەزگای فەرمی هەرێمن و بوجە و موچەیان، لە سەر حکومەتە و لە بوجەی گشتی دەڕوات، بەڵام پارتی و یەکێتی چۆنیان بوێت، بۆ مەرامی حیزبی بەکاریان دێنن و هیچ یەکێک لەم دەزگا ئەمنییانە متمانەیان، بە یەکتری نیە و هاوئاهەنگی، لەگەڵ یەکتردا ناکەن.\nدەسەڵاتی ئەمنی و ستەمکار بەگشتی و دەسەڵاتی هەرێمیش وەک نمونەیەک، هەمیشە کار لەسەر دروستکردنی دوژمنی وەهمی و پلانی دەرەکی و دەستی دەرکی دەکات و دەیکاتە بەهانە، بۆ ڕەوایەتی جێبەجێکردنی پلانە ئەمنییەکانی و سەرکوتکردنی ناوخۆی خۆی.\nساڵی ۲٠۱۱ کاتی خۆپیشاندانەکانی ۱۷ی شوبات و ڕۆژانی دوایی دەزگا ئەمنییەکانی سلێمانی کۆمەڵێک هەواڵ و ڤیدیۆیان بڵاوکردەوە، کە گروپێکی تیرۆرستی دزەیان کردۆتە ناوچەی پیشەسازی سلێمانی و ئەمان دەستگیریان کردن و مەترسی، لەسەر ئاسایشی شاری سلێمانی هەیە.\nئەم هەواڵ و ڕاگەیەنراوانەی بەشی پارتی، لە ئەنجومەنی ئاسایش و هەڵمەتی دەستگیرکردن و تۆمەتبارکردنی پارتی کرێکارانی کوردستان هەمان ئەقڵییەت و بیرکردنەوەن.\nئێستا پارتی و دەسەڵاتی هەرێم لەسەر ئاستی ناوخۆ، هەرێم، نێودەوڵەتی، لە قەیراندایە و کێشەیان هەیە، بۆیە بەدوای دوژمنی وەهمی و شەڕدا دەگەڕێت، تا کێشەکانی کوردستان، لە بیر خەڵک بباتەوەو بیانوی مەترسی، لەسەر ئاسایشی هەرێم بکاتە بەهانەی شەڕ و گرتنی چالاکوانان و هێندەی تر کوشتنی ئازادی، بە تایبەتی ئەم جارە ناوچەی بادینان جوڵەی جدی تێکەوتوە، کە پارتی، لە کۆتایی حەفتاکانەوە کاری لەسەر دەکات و وەک ناوچەیەکی داخراوی لێکردوە و بەپێی ئەنجامی هەڵبژاردن و کورسییەکانی پەرلەمانیش، پارتی بەدەنگی بادینان حوکمی هەرێم دەکات، بۆیە ئێستا کە هەست بە مەترسی لەسەر پێگەی دەسەڵاتی خۆی دەکات، ئیتر بەلایەوە گرنگ نیە ئەنجام چی دەبێت و چی دەقەومێت، دەیەوێت هەرێم بەرەو شەڕی پارتی کرێکارانی کوردستان و هێندەی تر تۆخکردنەوەی دەسەڵاتی ئەمنی ببات.\nلە ڕاستیدا ئەم هەنگاو و کارانەی پارتی هێندەی تر خۆی و هەرێم بەرەو قەیرانی زیاتر دەبات و لە شەڕیشدا سەرکەوتونابن، قەندیلیش بەسەرکەشی وەک رەمزی شکۆی کورد دەمێنێتەوە و وەک ئۆپراسێۆنە بەردەوامەکانی ئەردۆگان تێکدەشکێن.\nبەڵام پرسیار ئەوەیە یەکێتی و گۆڕان، وەک دو لایەنی پێکهێنەری حکومەت هەر بینەر دەبن؟ هەڵوێستییان چی دەبێت؟ ئایا پارتی چۆن ئەم پلانانە جێبەجێدەکات؟ ئەی ڕۆڵی پەرلەمان چی دەبێت؟ئەویش هەر تەماشا دەکات یان،وەک کارەکانی تری نایاساییەکانی حکومەت،بە یاسا دەکات و دەیشەرعێنێت؟!وەک ئەمڕۆ و دەنگدانیان،بە ڕاپۆڕتی لێبڕینی موچە.\nلێرەدا ئەرکی میدیا و خەڵک بەگشتی و دەستەبەژێرە، کە مەترسییەکانی ئەم ئاڕاستەیەی پارتی بخەنە ڕو، كە چەندە زیانی بۆ هەرێم و خەڵکەکەی و مەسەلە نیشتمانی و نەتەوەییەکان دەبێت، پێویستە هەمو لایەک کار لەسەر دەرخستنی لایەنی شاراوەی ئەم پلانانە و مەترسییەکانی، بۆ سەر هەرێم بکەن.


له پاش زیاتر له ساڵێک، گه‌رێکی نوی دانوساندن سه‌باره‌ت به پرۆگرامی مشتو مه‌ر له‌سه‌ری ناوکی ئێران ده‌ست پێده‌کاته‌وه به به‌شداری کۆمه‌ڵی ناسراو به 5+1 که له 13ی مانگ له شاری ئه‌ستانبوڵی تورکیا به‌ریوه ده‌چیت. به پێی ڕاپۆرتی ده‌زگاکانی ڕاگه‌یاندن، وه‌زیری ده‌ره‌وه‌ی ئه‌مه‌ریکا هێله‌ری کلنتن ئاڵوگۆڕی بیروبۆچونی له‌گه‌ڵ سه‌ره‌ک وه‌زیرانی تورکیا ڕه‌جه‌ب ته‌ێب ئه‌ردوغان کرد که به‌م دواییانه له سه‌ردانێکی دوو ڕۆژه‌ی له تاران گه‌ڕاوه‌ته‌وه .\nڕۆژنامه‌وان هیوا گوڵ‌موحه‌ممه‌دی ده‌ڵێت به سرنج دان له سیاسه‌تی کۆماری ئیسلامی ئێران که له ڕابردو په‌یڕه‌وی کردووه له وتووێژه‌کاندا، له‌وه ناچێت ئه‌نجامێکی باش به‌ده‌ست بکه‌ویت چونکه سیاسه‌تمه‌دارانی کۆماری ئیسلامی ئێران ته‌نیا ئامانجیان کات کوشتنه.\nبه پێی ئاژانسی ده‌نگو باسی مهر، به‌ڕێوه‌به‌ری ئه‌نجومه‌نی 'تشخیص مصلحت نظام' محسن ڕه‌زایی پێشنیازی کردووه گه‌ڕی داهاتوی گفتوگۆکانی ئێران له گه‌ڵ کۆمه‌ڵی 5+1 به جێگای ئه‌ستانبوڵ با له یه‌کێک له شاره‌کانی به‌غدا، دیمه‌شق یا به‌یروت بکرێت.\nگوڵ‌موحه‌ممه‌دی ده‌ڵێت تورکیا هه‌وه‌ڵ ده‌دات ڕۆڵی خۆی له ناوچه‌که دا بگێڕێت و هه‌رچه‌ند تورکیا زیاتر جێگای متمانه‌ی ئه‌مه‌ریکا و ڕۆژئاوا بێت ئه‌وه‌نده‌ش له‌گه‌ڵ سیاسه‌ته‌کانی ئێراندا جیاوازی ده‌بێت.


لە ئاكرێ كەسێك 22 ساڵە كۆچی دوایی كردووە و زیندووە | دەزگاى زارى کرمانجى\nلە ئاكرێ كەسێك 22 ساڵە كۆچی دوایی كردووە و زیندووە\nلە گوندی ئامادا لە سنوری ناحیەی دینارتە لە قەزای ئاكرێ كەسێك كە خانەنشینە لە حكوومەتی هەرێم و وەك خۆی دەڵێت، چەندین ساڵە كۆچی دوایی كردووە ماوەی پێنچ ساڵە گۆری خۆی هەڵكەنیوە و هێشتا زیندووە.\nمشات نافخۆش، ئەو كەسەی كە زیندوویەو گۆری بۆ خۆی هەڵكەندووە بە زاری كرمانجی راگەیاند:"لە ژیاندا حەزم لە تەنیایی یە گەر هیچ كارێك نەبێت بیكەم نامەوێت لەناو مرۆڤەكان دانیشم بەردەوام حەزم لێیە بەتەنیا دانیشم و لەئەنجامی ئەو بەتەنیا دانیشتنە بیرم لە هەڵكەندنی گۆڕی خۆم كردەوە، لە ساڵی 2015 گۆڕی خۆم هەڵكەندووە و ئامادەمكردووە مێژوویی كۆچی دوایی من كە لەسەر گۆڕەكەشم نوسیوە 23/5/1997 كە لەو مێژوویە كۆچی دوایم كردووە ئەم مێژوویە تایبەتە بەمنەوە بەكەسم نەگۆتوە نهێنی مێژوویەكە و ئامادەش نیم بە كەس بلێم، لەكاتی دروستكردن تا ئێستا خەرجیەكی زۆرم لە گۆڕەكەم كردووە كە نزیك هەزار دۆلار لێم داوە ساڵانە نۆژەنی دەكەمەوە كرێكار بۆی دێنم و هەر كاتێك بەتەنیا بمێنمەوە دەچمەوە سەر گۆڕی خۆم.\nگووتیشی:" ئەو گۆڕەی بۆ خۆم دروستكردووە وەك شوێنێكی گەشتیاری لێهاتووە هاوڵاتی بۆ وێنەگرتن سەردانی دەكەن كە دەكەوێتە رۆژهەلاتی ناحیەی دینارتە لەسەر شەقامی گشتی وەسیەتم لە ماڵ و منداڵی خۆشم كردووە لەو گۆرە بم نێژن زۆر جار لە كاتژمێرەكانی نیوەی شەو سەردانی گۆرەكەم دەكەم هەست بە خۆشیەكی زۆر دەكەم لەسەر گۆرەكەم كە دادەنیشم.\nنافخۆش، ئەوەشی خستەروو:" لە ساڵی 1955 لە دایكبوومە و ژیانی هاوسەرگیریم پێكهێناوە منداڵیشم هەنە و پێش ئێستا فەرمانبەر بووم ئێستا خانەنیشن بۆمە و لە ساڵی 1997 كۆچی دوایم كردووە بەڵام لە ساڵی 2015 گۆڕم بۆ خۆم دروستكردووە ئەمە ساڵی 2019 و یەو هێشتا زیندوومە هەر كەس ئازادە پێش مردنی گۆر بۆ خۆی هەڵكەنێت و ئامادەی بكات.


کوردێکی خەڵکی ئیسلام لە ڕۆژهەڵاتی کوردستان، متمانەی پێدرا وەک وەزیری پەروەردەی ئێران دەستبەکاربێت، لەکاتێکدا لەو وڵاتە قەدەغەیە بە زمانی کوردی بخوێنرێت.\nدوێنێ لە پەرلەمانی ئێران دەنگدرا بە “یوسف نووری” بۆ وەزارەتی پەروەردە، یوسف نووری کوردی فەیلی و خەڵکی ئیلامە، بەڵام لە بەرنامەکانیدا هیچ ئاماژەیەکی بە مافی خوێندن بە زمانی دایک نەداوە.\nیوسف نووری لە کارنامەکەیدا بۆ وەزارەتی پەروەردە هیچ ئاماژەیەکی بە خوێندن بە زمانی دایکی نەدابوو، کە بەپێی مادەی 15ی یاسای بنەڕەتیی ئێران بە فەرمی ناسراوە بۆ ئەو هاوڵاتیانەی زمانی دایکییان فارسی نییە.\nئەو وەزیرە ئێرانییە لەکارنامەکەیدا باسی لەوەکردووە خوێندکاران لەسەر ڕێبازی “قاسم سولەیمانی” پەوەردە دەکرێن.\nوەزیری پەروەردەی ئێران لە کارنامەکەیدا باسی لەوەکردووە دەبێت خوێندکاری “ویلایی” پەروەردە بکرێت، کە مەبەستی لە “ویلایەتی فەقیە” کە ئێستا لە ئێراندا پەیڕەو دەکرێت و لەلایەن ڕێبەری شۆڕشی ئێرانەوە سەرپەرشتی دەکرێت.\nپۆلیسی سلێمانی لە ڕوونكردنەوەیەكدا دەڵێت، ئەوان “ژنە دەروون نەخۆشە بێلانە”كەیان ڕزگاركردووە نەك هەندێك كەسی دیكە. لە ڕوونكردنەوەیەكدا پۆلیسی…\nڕێكخراوێكی بواری ژینگە ناڕەزایی لەبارەی ئازاردانی ژمارەیەك ئاژەڵ لە باخچەی ئاژەڵانی هەولێر لەلایەن چەند كەسێكەوە نیشاندەدات و دەڵێت،…


کەشتی یاخود گالیسکەی پێرسەڤیرەنس، perseverance rover ... ئالان عەلی\n**Category: ئالان عەلی**\n**Published: **09 **September** 2021****\nئەوەی کە بینیتان خۆشی و هەیەجانی زانایان و کارمەندانی ئاژانسی ئاسمانی ناسای ئەمریکی بوو لە کاتی نیشتنەوەی کەشتی یاخود گالیسکەی گەڕۆکی پێرسەڤیرەنس.\nگالیسکەی گەڕۆکی پێرسەڤیرەنس Perseverance ی بێ مرۆڤ کە لەهاوینی پار لە 30/7/2020 دا بەرەو هەسارەی مەریخ هەڵدرا و پاشان گەیشت بە خولگەیەک بەدەوری هەسارەکەدا و رۆژی 18 ی ٢ی 2021 لەسەر ڕووی هەسارەکە بەسەرکەوتویی نیشتەوە.\nئەم گەشتەی ئەمجارەی ناسا بۆ سەر هەسارەی مەریخ، گرنگترین گەشت و پشکنینە تاوەکو ئێستا ئەنجام بدرێت و کاری چەندەها ساڵە، کەشتی و گالیسکەی گەڕۆکی پێرسەڤیرەنس Perseverance چەند ساڵێکە لەلایەن ئاژانسی ئاسمانی ناساوە ئامادەکاری بۆدەکرێت.\nکەشتی و گالیسکەی پێرسەڤیرەنس بەنەرمی یاخود بەهێواشی لەسەر هەسارەی مەریخ نیشتەوە، ئەمەش ئەوە دەگەیەنێت کە لەقۆناغی کۆتایی نیشتنەوەکەیدا تەنیا بەهێزی پاڵنەرەکانی نیشتۆتەوە.\nپێرسەڤیرەنس لەناوچەیەکی هەسارەی مەریخ نیشتەوە کەبە Jezero. Crater ناسێندراوە و بەمانای چاڵی جێزێرۆ دێت، ئەم شوێنە پاشماوەی دەریاچەیەکە کە پێش پتر لە سێ ملیار ساڵ ئاوی ڕۆیشتووی لێبووە و لەدۆخێکی گونجاودا بووە بۆ دروستبوونی ژیان، نیشتنەوەی نەرم لەسەر ڕووی مەریخ لە کاتی گەیشتنی کەشتیەکە، نزیکەی چوار خولەکی رووناکی دوور بوو لە ئێمەوەو بە کارە هەرە قورس و وردەکان دادەنرێت کەئەنجامدرابێت لە مێژوی مرۆڤایەتیدا.\nکەشتیەکە یەک بەشە و بارستاییەکەی یەک تەن و 25 کیلۆگرامە و لەسەر ڕووی هەسارەکە، کەشتییەکی گەڕۆک دەبێت، گرنگی زۆری ئەم گەشت و کەشتیە لەوەدایە، کە تاقیگەیەکی زۆر پێشکەوتووی لەگەڵدایە، دەتوانێت نمونەی بەرد و گڵی هەسارەکە لە قوڵایی 9 مەترەوە هەڵبکەنێت و پشکنینیشیان بۆ بکات، دواتر نمونەکان لە سندوقی داخراودا هەڵدەگرێت بۆ ئەوەی لە گەشتێکی داهاتوودا، کە دوای چەند ساڵێک ئەنجام دەدرێت بهێنرێنەوە سەر زەوی.\nلەگەڵ ئەوەی تا ئێستا هیچ شوێنەوارێکی بوونی ژیانی سەرەتایی لەسەر ڕووی هەسارەی مەریخ بەدی ناکرێت، بەڵام جارێ نازانین ئایا لە چینەکانی ژێرەوەی هەسارەکە، ژیانی سەرەتایی یەکخانەیی هەیە یاخود نا، یان پێشتر ژیان دروستبووە و هەبووە یخود نا، ئەم پشکنینە زۆر گرنگە، مەبەست لێی دڵنیابونەوەیە لە هەبوون یاخود نەبوونی ژیانی سەرەتایی لە چینەکانی ژێرەوەی هەسارەکە.\nلەگەڵ ئەم گالیسکەیەشدا ئاژانسی ئاسمانی ناسا، هەلیکۆپتەرێکی زۆر بچوکیشی ناردوە و دواتر لەبەر گەهەوای هەسارەکەدا تاقی دەکرێتەوە، فڕینی ئەم هەلیکۆپتەرە، دەبێتە یەکەم فڕین لەنێو بەرگە هەوای هەسارەیەکی تر جگە لە هەسارەی زەوی.\nبەرگە هەوای هەسارەی مەریخ نزیکەی 100 هێندەی بەرگە هەوای هەسارەی زەوی تەنکترە، ئەم تاقیکردنەوەیە بۆ ئەوەیە بزانرێت بەرگە هەوای هەسارەی مەریخ چەندە گونجاوە بۆ فڕینی فڕۆکە و هەلیکۆپتەر، ئامانجەکەش بەو مەبەستەیە کاتێک لەداهاتوودا و نزیکەی دوای 15 ساڵی تر کە ئاژانسەکە کەشتیوانی ناردە سەر هەسارەکە، بتوانن بە هەلیکۆپتەرێکی بچوک کاری فڕین ئەنجام بدەن لەو ماوەیەی کە لەوێدا دەمێننەوە.\nجگە لەم پشکنینەش گالیسکەی پێرسەڤیرەنس کۆمەڵێک تاقیکردنەوەی گرنگی تریش ئەنجامدەدات، لەوانە ئامادەکردنی گازی ئۆکسجین لە گازی دووەم ئۆکسیدی کاربۆن کە پێکهاتەی سەرەکی بەرگە هەوای هەسارەکەیە.\nهەروەها تاقیکردنەوە لەسەر هەندێک جۆر لەکەرەستە دەکات کە بۆ دروستکردنی بەرگی کەشتیەوانان بەکاربهێنرێت لەگەشتەکانی داهاتوودا بۆ سەر هەسارەکە.\nپێرسەڤیرەنس لە ماوەی کارکردنیدا لەسەر هەسارەی مەریخ، تێکڕای وزەی پێویستی بۆ کارکردن و جوڵە و پەیوەندیکردن، لەڕێگەی بڕێک لە ماددەی تیشکدەری پلۆتۆنیۆمەوە دەست دەکەوێت، بەهۆی وزەی ناوەکی پلۆتۆنیۆمەوە، بۆ ئەنجامدانی هەموو کارەکانی بەردەوام وزەی کارەبای پێویست دروست دەکات، پێشبینیش دەکرێت وزەی پلۆتۆنیۆمەکە، بۆ ماوەی نزیکەی 14 ساڵ بەردەوام بێت.\nهەروەها پێرسەڤیرەنس 23 کامیرای دیجیتاڵی زۆر پێشکەوتووی پێوەیە، هەندێکیان مایکرۆسکۆپین، واتە وێنەی زۆر گەورەکراوی وردیلەکانی بەرد و گڵی سەر هەسارەی مەریخ دەچرکێنێت.\nلەوەش گرنگتر ئەوەیە، ئەو کاتانەی کەشتیەکە ڕووی لە گۆی زەویە، دەتوانێت بۆیەکەم جار ڕاستەوخۆ دەنگی سەر ڕووی هەسارەکە لەڕێگەی مایکرۆفۆنێکەوە بگوازێتەوە بۆمان، کەشتییەکە بەردەوامی پەیوەندی بە بنکەی پەیوەندیکردنەوە دەکات کە لەنێو سەنتەرێکی ئاژانسی ناسایە لە کالیفۆڕنیا، بەڵام بەشی زۆری ئەو داتایانەی کۆیدەکاتەوە و دەینێرێتەوە بۆ ئاژانسەکە، لەڕێگەی مانگی دەستکردی MRO وە دەبێت کە بەردەوام لە خولگەیەکدا بە دەوری هەسارەی مەریخدا دەسوڕێتەوە.


لوقمان مصطفی صالح: لەدەستدانی متمانەی سیاسی. – WTARIKURD\nلوقمان مصطفی صالح: لەدەستدانی متمانەی سیاسی.\nئێ خۆلە سیاسەتیشدا ئەگەر رەوشت وەک پێویست نەبوو ئیتر دەسەڵاتداران بە ئارەزوی خۆیان بەڵێن دەدەن و جێبەجێی ناکەن، دەشبێت بزانین کە بۆچی ڕەوشتی سیاسی پێویستیەکی حەتمیە و دەبێت ئەخلاق وەک ھۆکارێک سەیربکەین،چونکە ئەگەر رەوشت لەهەرکایەیەکی سیاسی، ئابوری، کۆمەڵایەتی …هتد ھەبووئەوا دەسەڵاتداران بەڵێنێک نادەن کە جێبەجێی نەکەن،ئەوکات خەڵکیش لەگەڵ یەکتردا زیاتر راستگۆدەبن و ئەو کاتەش متمانە بە یەکترو بەو دەسەڵاتەش زیاتر دەبێت.لە هەلومەرجێکی واهەستیاری ئەمڕۆی کوردستاندا پێویستمان بە نوێکردنەوەی میکانیزمەکانی پەیوەندی نێوان دەسەڵات و خەڵک هەیە بەسەرجەم دەسەڵاتەکانی پەرلەمان وحکومەت وبە دەزگای دادوەریشەوە، بۆ دوبارە دروستکردنەوەی متمانە ئەرکی پاراستنی ئاسایشی کۆمەڵگاو وپێشکەوتنی کۆمەڵایەتی وسەروەری یاسا و دابینکردنی پێداویستییەکانی گوزەرانی خەڵک دەکەوێتە ئەستۆی ئەوحکومەتەی کە دەسەڵاتی سیای درووستی کردووە، لە هەمان کاتیشدا پاراستنی ئاسایشی گشتی ئەرکێکی کۆمەڵگاییەو بەرپرسیارێتی گشتی خەڵکە. فراوان بوونی ئازادی سیاسی و دیموراسی لە کۆمەڵدا و فراوان کردنی سەرجەم وبوارەکانی ئازادی ڕادەڕبڕین بە شێوازی جۆراوجۆری دیموکراسیانە، ئەو زەمینەیە وئەو پێداویستییانە دەخوڵقێنن بۆ ئەوی دەسەڵات ئەرکی خۆی بەئەنجام بگەیەنێ وبیسەلمێنێ کە جێی بڕواو متمانەیانە.\nهاوڵاتی کە متمانەی بەدەسەڵاتی سیاسی نەما، ئامادە نابێت گوێ رایەڵی فەرمان و داواکارییەکانی دەسەڵات بێت، لە بری هاوکاریکردن زۆر جار پەنا دەباتە به‌ر سەرپێچکردن و ناڕەزایەتی دەربڕین، بە ڕه‌خنەگرتن و میتینگ وخۆپیشاندان. بۆیە دەتوانین بڵێین متمانەی هاوڵاتییان بە دەسەڵات شەرعییەتدانە بەو دەسەڵاتە، بە پێچەوانەشەوە کاتێک هاوڵاتییان متمانەیان بە دەسەڵات نامێنێت، ئەو دەسەڵات لە لایەن هاوڵاتییانەوە بە دەسەڵاتێکی سەپێنراو و ناشەرعی دیکتاتۆر دەناسرێتەوە.\nبۆ نەهێشتنی وبنەبڕکردنی قەیرانی متمانەی نێوان خەڵک ودەسەڵاتی سیاسی نۆژەن کردنەوەی پردی پەیوەندی نێوانیانە،بەرلەهەرشتێک داوای لێبوردن لە کۆمەڵانی خەڵک بکرێت،داننان بەهەڵەوکەموکوڕی وکارە دزێوو نەشیاوەکانیان،کەچۆن بونەتە هۆکاری سستبوونی دامەزراوە شەرعیەکان،هەروەها نەبوونی شەفافیەت لە سێکتەرە ئابوری وداراییەکاندا، بەتایبەت کۆمپانیانەوتیەکان وژێرخانە ئابوریەکانی تری ووڵات،ڕێزگرتن لەیاساو سەربەخۆیی دەسەڵاتی دادوەریی نەک بە پێچەوانەوە دەستێوەردان وتێکدان و… هتد.\nعوسمان عومەر: تایەفەى صابیئە مەندائیەکان یا ئاینى مەندائیەکان. بەشى سێهەم.\nڕەنج نەوزاد: پێگەی دەوڵەت لە جيهانی ئەمرۆدا، کورد وەک نەتەوەیەکی بێ دەوڵەت دەبێت چی بکات؟


ئه‌نجومه‌نی سه‌رکردایه‌تی یه‌کێتی راگه‌یه‌نراوێکی بڵاو کرده‌وه\nکۆدی هەواڵ: 1047\nڕێکەوتی بڵاوکردنەوە: 13:12 - 2021/02/15\nلەسەر پرسی لامەرکەزیەت و دەستگیرکراوانی بادینان:\nئەنجومەنی سەرکردایەتی یەکێتی دوای کۆبوونەوەی خۆی راگەیەنراوێکی بڵاوکردەوە و جەختی لەسەر هەڵوێستی حزبه‌که لەبارەی سیستەمی ناناوەندێتی کارگێڕی کردەوە.\nکوردپرێس دەقی راگەیەنراوی کۆبوونەوەی ئەنجومەنی سەرکردایەتی یەکێتی بڵاو دەکاتەوە:\nئەنجومەنی سەرکردایەتی بەسەرۆکایەتی هاوسەرۆکان کۆبونەوەی ئاسایی خۆی بەساتێک وەستان بۆ گیانی پاکی شەهیدان دەستپێکرد.\nسەرەتا هاوسەرۆکان هەڵسەنگاندنێکی وورد و بابەتیانەیان لەبارەی دۆخی سیاسی و ئابوری و هەمەلایەنەی کوردستان و عێراق پێشکەش کرد.\nئەنجومەنی سەرکردایەتی جەختی لەسەر هەڵوێستی نەگۆڕ و جێگیری یەکێتی کردەوە لەبارەی پرسەکانی:\n1. سیستەمی نا ناوەندێتی کارگێڕی و دارایی (لامەرکەزی) لەچوارچێوەی هەرێمی کوردستاندا.\n2. پشتیوانی کردنی تیمی دانوستاندنی حکوومەتی هەرێم لەگەڵ حکوومەتی ئیتیحادی، هاوکات فراکسیۆنی یەکێتی لە پارلەمانی عێراق راسپارد کە هاوکار و پشتیوانی تیمەکە بێت.\n3. چاک کردنی دۆخی گوزەران و ژیانی خەڵکی کوردستان. لەم بارەیەوە رێککەوتن لەچوارچێوەی دەستووری عێراق بۆ بەدەستهێنانی ماف و شایستە داراییەکانی هەرێمی کوردستان لە بودجەی 2021دا، بەپێویست زانرا.\n4. تەئکید کردنەوە لەسەر پێویستی جێبەجێ کردنی ئەرکە دەستووری و نیشتمانیەکانی حکوومەتی ئیتیحادی و حکوومەتی هەرێم لە پاراستنی سەروەری وڵات و رێگرتن لە پێشێلکارییەکانی سنوورەکان، کە پێچەوانەی یاسا نێودەۆلەتییەکان و پرەنسیپی (دراوسێیەتیی باش)ن.\n5. سەرکۆنەی هەموو جۆرە گرتن و زیندانی کردنێکی لەسەر بیروڕای ئازاد و چالاکی سیاسی و مەدەنی کرد بەتایبەت لەدەڤەری بادینان، بۆیە داوای ئازاد کردنی بەپەلەی سەرجەم گیراوان دەکات لە رۆژنامەنووسان، چالاکانی مەدەنی، کادرانی یەکێتی و حزبەکانی تر.\nبەشێکی تری کۆبوونەوەکەی ئەنجومەنی سەرکردایەتی تایبەت بوو بەکاروبارەکانی حزب و راپۆرتی کۆمسیۆنەکان. لەم بارەیەشەوە راسپاردەی پێویستیان لەبارەوە وەرگیرا.


Kurdipedia - یەکێتیی نیشتمانیی کوردستان\n☂ یەکێتیی نیشتمانیی کوردستان | グループ: パーティー＆団体 | 記事言語: 🏳 کوردیی ناوەڕاست\n🖇 リンクされたアイテム: 116\n19. 👁 یەکێتی: لە دوای کۆبونەوەی پێشووی مەکتەبی سیاسی یەکێتی هیچ بڕیارێک لەسەر گۆڕینی کاندید نەکراوە\n20. 👁 یەکێتیی نیشتمانیی کوردستان پرسەنامەیەک ئاڕاستەی کەسوکار و بنەماڵەی ساڵەح عەلی فارس دەکات\n58. 👁 مەغدید قادر رەسوڵ ئەحەمەد\n59. 👁 مەلا حەسەن\n60. 👁 نازم کەرکوکی\n61. 👁 ڕەهبەر سەید ئیبراهیم\n62. 👁 ڕەهێڵ عەلی قادر\n63. 👁 ڤیان سەید کەریم سەید رەسوڵ\n64. 👁 کوردۆ عەزیز سدیق\n➕ は、 （Hawrê Baxewan） Oct 29 2009 2:51PM上で追加しました\n✍ 最近の（Benaz Jola）によって更新この商品： Dec 23 2019 7:29PM\n📷 写真ファイル 1.0.1 19 KB Oct 29 2009 2:51PM Hawrê Baxewan\n📊 統計 記事 380,011\n🗄 ソース 15,832\n| ページ生成時間：5,054 秒（秒） ！


کتێب – پەڕە 2 – كولتور مه‌گه‌زین\nمەحمود نەجمەدین\t تشرینی دووهەم 20, 2019\nڕۆمانی (نیشتمانی سارا) ڕۆمانێک بۆ ناساندنی دیوه شاراوه‌کانی مێژووی…\nخێزان ده‌نگه نوێیه‌كان و هه‌وڵدانه‌كان دیالۆگ فیلم كولتور مه‌گه‌زینی چاپ كولتوری خواردن کولتوری سێهه‌م\nدلاوەر قەرەداغی\t تەموز 15, 2018\nشارا تاهیر\t تەموز 13, 2018\nئەبوبەکر جاف\t تەموز 12, 2018\nئه‌بو به‌كر جاف - لە بارەی چاپکرن و بڵاوكردنەوەی بەرگی چوارەم و کۆتایی(مێژووی سێکسواڵیتێی) میشێل فوکۆ لە 08.02.18\nسەفەرێکی گشتێنراو، بە ناو ئەفریقانامە و ئەمریکانەمەی “پیشەوا کاکەیی”دا\nكولتور مه‌گه‌زین\t حوزەیران 28, 2018\nكولتور مه‌گه‌زین\t کانونی دووهەم 21, 2018\nنوێترین کتێبی (داستان بەرزان) ئەو ناونیشانەى سەرەوەیە، کە پێکهاتووە لە چەند نامەیەک، لە میانى ئەم نامانەوە نووسەر بەشێک لەو ڕووداو و بەسەرهاتانە دەگێڕێتەوە کە لە منداڵی و هەرزەکارییدا بەسەری هاتوون یان لە نزیکەوە ئاگاداریان بووە، لە بارەى…\nكولتور مه‌گه‌زین\t کانونی یەکەم 27, 2017\nوەکو چۆن لەزۆربەی کایەکانی ژیاندا بۆمەرامی گەلانی دیکە بەکار هێنراوین، دڵنیام ئەگەر وورد بینەوە لە ئەدەبی گەلانی دراوسێ بە ئاشکرا هەست بەم خاڵە دەکەین، من لەم ڕۆژانەدا(کەلیدەر)م تەواوکرد،. به‌ڵام تێیدا سووکایەتیەکی ئاشکرا بەکوردەکانی…\nهاوار موحەمەد\t کانونی یەکەم 14, 2017\n«تێبینى: چەند ڕۆژێکە کتێبى "شوێنەکانى تر: یۆتۆپیا، هێترۆتۆپیا، جەستە", بە زمانى کوردى و بە وەرگێڕانى ئێمە، لەلایەن دەزگاى ئایدیاوە بڵاوکرایەوە. ئەم کتێبە چەند لێکچەرێکى میشێل فۆکۆیە و سەرەتا بە زمانى فەرەنسى چاپبووە، بەشێک لە توێژەرانى…\nئیسماعیل حه‌مه‌ئه‌مین\t کانونی یەکەم 13, 2017\nپرسیاری ئەوەی کتێب دونیا دەگۆڕێت لە گریکی کۆندا وەڵامی دراوەتەوە؛ سه‌یره دوای گریك ئێستا پرس بخه‌ینه سه‌ر كتێب، خۆی له‌خۆیدا ئه‌مه لێدان و گومانكردنه  له‌بوونی كتێب له‌ناو جیهاندا! ئه‌م جۆره فیگورانه‌ی گومان ده‌خه‌نه سه‌ر كتێب…\nدانا ڕه‌ووف\t کانونی یەکەم 2, 2017\nلەم ماوەیەدا، ڕۆژنامە و گۆڤارە کولتوورییەکانی سوێد ڕانانی کتێبێکیان، کە بە سێ بەرگ لە ئەڵمانیا و بە زمانی ئەڵمانی لەسەر ژیان و بێوگرافیای فرانس کافکا ١٨٨٣ – ١٩٢٤ دەرچووە، بە تێر و تەسەلی کردووە. لەم کتێبەدا، جیا لە هەموو ئەو کتێبانەی…\nئازاد به‌رزنجی\t تشرینی دووهەم 20, 2017\nهەر مرۆڤێکی کورد، چ لەڕێی کتێبە مێژووییەکانەوە بێت، یان لەڕێی ئەو یادەوەری و بیرەوەرینامانەوە بێت کە لەم ساڵانەی ڕابردوودا نووسراون، ئەو ڕاستییەی لا ئاشکرا دەبێت کە ئەفسووس، چ لە مێژووی کۆنماندا و چ لە مێژووی نوێماندا، شتێک نەبووە پێی…\nئیسماعیل حه‌مه‌ئه‌مین\t تشرینی دووهەم 14, 2017\nكۆمه‌ڵه چیرۆكی (سلێمانییه‌كان ) ئه‌زموونێكی گرنگی چیرۆكی كوردییه، شێوازێكه ڕۆلان بارت گووته‌نی؛ مرۆڤێكه و به‌ڕێدا ده‌ڕوات. قاچه‌كانی هی خۆیه‌تی، كه‌ته‌نها قاچی هونه‌ری گێڕانه‌وه‌یه، نه قاچی  له‌ناو خه‌یاڵی ئاڵۆزی بێمانادایه، نه…


نارین شەمۆ - ویکیپیدیا، ئینسایکڵۆپیدیای ئازاد\nئەم وتارە سەبارەت بە نارین شەمۆ نووسراوە. بۆ بینینی وتارە هاوشێوەکان بڕوانە شەمۆ (ڕوونکردنەوە).\nنارین شەمۆ (لەدایکبووی ١٩٨٦ لە بەعشیقە، عێراق) ڕۆژنامەنووس، لێکۆڵەر و بەرگریکارێکی مافەکانی مرۆڤە.\n٢ خەڵات و چالاکییەکان\nخەڵات و چالاکییەکان[دەستکاری]\nلە ساڵی ٢٠١٤ نارین بەوەدەزانێت کە کچانی ئێزدی لەلایەن داعشەوە بەشێوەی سیستماتیک دەڕفێندرێن و وەکو کۆیلە مامەڵەی کڕین و فرۆشتنیان پێوەدەکرێت، ھەربۆیە نارین واز لەپیشەکەی لە تەلەڤیزیۆن دەھێنێت، لەبەرامبەردا کار بۆ کچان و ژنانی ئێزدی دەکات کەکەوتوونەتە بەر شاڵاوی جینۆسایدی ئێزدییەکان. نارین لەیەکەم کەسەکان بوو کەکارکردی بۆ ئێزدییەکان دەستیپێکرد لەئاستی جیھاندا، ئەمەش بەکارکردن بۆ سەنتەری یەزدا. لە ساڵی ٢٠١٥، نارین لەلایەن تۆڕی بی بی سی وەک ١٠٠ کاریگەرترین ژن ھەڵبژێردرا، ھەروەھا لە ساڵی ٢٠١٦، لەلایەن ساڵت و دیاگۆ ھەمان نازناوی پێدرا. نارین یەکەم کەسبوو کەباسی دەستدرێژیکردنە سەر ژنانی ئێزدی کرد، ئەمەش بەرلەوەی حکوومەتی ھەرێمی کوردستان بێنە ناو باسەکەوە. لە ساڵی ٢٠١٥، نارین خەڵاتی کلارا زەتکینی ژنانی پێدرا بۆ ئەو کارە نایابانەی ئەنجامیداوە.\n^ Vogel, Sonja. "Verbrechen an jesidischen Frauen: "Wir sind im Irak nicht sicher"". die tageszeitung. Retrieved 2016-09-22.\n^ "Ex-journalist is lonely lifeline for Yazidis sold into sex slavery". Retrieved 2018-06-07.\n^ ئ ا "Clara-Zetkin-Frauenpreis 2015 für Nareen Shammo: DIE LINKE". DIE LINKE (بە ئەڵمانی). Retrieved 2018-06-07.\n^ "Salt and Diageo's 100 Inspiring Women: #14 Nareen Shammo". wearesalt.org. 7 March 2016. Archived from the original on ٨ی تەممووزی ٢٠١٩. Retrieved ٨ی ئازاری ٢٠٢٠. Check date values in: |access-date=, |ڕێکەوتی ئەرشیڤ= (help) ٨ی تەممووزی ٢٠١٩ لە وەیبەک مەشین، ئەرشیڤ کراوە.\n^ (www.dw.com), Deutsche Welle. "Kampf um Sindschar: Kurden schlagen zurück | DW | 20.12.2014". DW.COM (بە ئەڵمانی). Retrieved 2018-06-07.\n^ "Die Menschenrechtsverbechen des "Islamischen Staates"". Archived from the original on ٢٣ی ئەیلوولی ٢٠١٦. Retrieved 2016-09-22. Check date values in: |archive-date= (help) ٢٣ی ئەیلوولی ٢٠١٦ لە وەیبەک مەشین، ئەرشیڤ کراوە.\n^ "Yazidi sex slaves 'forced to donate blood' to wounded Isis fighters". 2015-01-13. Archived from the original on ٤ی شوباتی ٢٠١٨. Retrieved 2016-09-22. Check date values in: |ڕێکەوتی ئەرشیڤ= (help)\n^ "ISIS Captives Tell Of Rapes And Beatings, Plead For Help". Retrieved 2016-09-22.\n^ "Nareen Shammo: One Woman vs. the Islamic State". Pink Jinn. 2015-06-05. Retrieved 2016-09-22.\nکۆمنزی ویکیمیدیا، میدیای پەیوەندیدار بە نارین شەمۆ تێدایە.\nوەرگیراو لە «https://ckb.wikipedia.org/w/index.php?title=نارین_شەمۆ&oldid=902963»\nژنان لە عێراق


زێدان: ڕیاڵ و پاریس بەهێزترین پاڵێوراون و بەرشلۆنە وەک پاری پێناکرێت\nخەڵک – کەناڵ پلەس\nزینەدین زێدان، ئەفسانەی فەرەنسا و یانەی یوڤانتۆس و ڕیاڵ مەدرید کە لەئێستادا وەک ڕاهێنەری تیپی لاوانی یانەی شاهانەی مەدرید کار دەکات "ڕیاڵ مەدرید – کاستیا"، چاوپێکەوتنێک لەگەڵ کەناڵ پلەسی ئیسپانیا ئەنجام دەدات و لەوەڵامەکانیدا باسی بارودۆخی هەڵبژاردەی کەڵەشێرەکانی فەرەنسا دەکات.\nهەروەها یانەکانی ڕیاڵ مەدرید و پاریس سان جێرمانیش بە دیارترین پاڵێوراوانی چامپیۆنز لیگ لەقەڵەم دەدات و یانەی بەرشلۆنە لەنازناوەکە دووردەخاتەوە.\nسڵاو زیزۆ بەخێرهاتیت، سەرەتا باسی هەڵبژاردەی فەرەنسامان بۆ بکە لەقۆناغی ئێستادا کە ئامادەکارییە...\nسەرەتا سوپاستان دەکەم بۆ ئەم میواندارییە، پێموایە هەڵبژاردەی فەرەنسا بە دوو قۆناغی ئامادەکاری بۆ یورۆی ٢٠١٦ تێپەڕی کردووە، کوڕانی دیدیە دیشامپ لەچەند یارییەکدا ئاستی بەرزیان پێشکەش کردووەو بێگومان کاری تریش ماوە کە ئەنجامی بدەن.\nیورۆ لەخاکی فەرەنسا ئەنجام دەدرێت، پێتوایە ئەوە کاریگەری هەبێت؟\nئاسایی یاریی کردن لەپاڵەوانێتییەکی گەورەی وەک جامی نەتەوەکانی ئەوروپا لەناو یاریگای خۆتدا پاڵپێوەنەرێکی بەهێزە، بەبیرتان دێت لە مۆندیالی ١٩٩٨ کە پاڵپشتی هاندەران لەناو یاریگای خۆماندا هۆکاری سەرەکی بەدەستهێنانی نازناوەکە بوو، بەڵام لەبەرامبەردا بنزیمە و هاوەڵانی نابێت لایەنەکانی تر وەلا بنێن و پێویستە گرنگی بەشێوازی یارییکردنی ڕکابەرەکانیان بدەن و ئامادەکاری باش بکەن.\nدوای ١٥ ساڵ لەکۆتا نازناوی یورۆ، ئێستا گەشبینیت بەرامبەر هەڵبژاردەی فەرەنسا؟ پێتوایە دەتوانێت نازناوەکە بەدەست بهێنێت؟\nزۆر گەشبینم، نەک لەبەرئەوەی لەناو یاریگای خۆماندا یاریی دەکەین، بەڵکو چەندین لایەنی ئیجابی تر بەدی دەکرێت کە هاوشێوەی فەرەنسای ساڵی ٢٠٠٠ دەبێتەوە، ڕاستە لەو کاتەوە تائێستا تۆپی پێ گۆڕانکاری بەسەردا هاتووە، بەڵام پێویستە یاریزانەکان ئەم هەلە بقۆزنەوە و دەشزانم لەتوانایاندایە نازناوەکە ببەن.\nلەم دواییەدا چ یاریزانێک زۆر سەرنجی ڕاکێشاویت؟\nبەڕاستی هیچ یاریزانێک لەویتر جیاواز نابینم، نابێت بچینە ناو ئەو مەسەلانەوە، چونکە یەک ڕیزی هەڵبژاردەو ئینسیجامی نێوان یاریزانان دەشێوێنێت، بەشێوەیەکی بەکۆمەڵ کاتی ئەوە هاتووە هەنگاوێکی تر بچنە پێشەوە، وەک من و هاوڕێکانم لە مۆندیالی ١٩٩٨، دواتریش یورۆی ٢٠٠٠.\nمارسیال یەکێکە لە گەنجە نوێێەکانی فەرەنسا، بەڕای تۆ ئاستی چۆنە؟\nسەرنجی ڕاکێشاوم لەبەرئەوەی لەیارییکردندا شێوازی تایبەتی خۆیی هەیە، بەڕای من مارسیال دەتوانێت زۆر پێشکەشی هەڵبژاردەکەی بکات و بەهەمان شێوە لەیانەی مانچستەر یونایتد، پێشتریش توانی گومانەکان بڕەوێنێتەوە، لەبەرامبەردا نابێت فشاری زۆری بخرێتە سەر تا تەرکیز لەدەست نەدات لەو کارە سەرەکییەی دەکەوێتە سەر شانی.\nئەو مەلەفە دادەخەین و باسی خولی یانە پاڵەوانەکان دەکەین، ئاستی پاریس سان جێرمان چۆنە بەلاتەوە؟\nئەوەی ڕاستی بێت زۆر چاودێریم کردون، چەندین یانەی بەتوانا هەیە و پاریس یەکێکە لەوانە، لەخولی ناوخۆ کەمێک کێشەیان هەبوو، بەڵام لەئێستادا ئیراهیمۆڤیچ و هاوەڵانی ئاستێکی خەیاڵی پێشکەش دەکەن، لوران بلان نهێنی باشترین شێوازی یارییکردنی دۆزیوەتەوە و پێموابێت دەتوانن زۆر بڕۆن، چونکە هەموو ئەو خەسڵەتانەشیان تێدایە کە لەهەردو ئاستی ناوخۆیی و ئەوروپی سەرکەوتن بەدەست بهێنن.\nتۆ کام یانانە بە پاڵێوراو دەزانیت بۆ بەدەستهێنانی نازناوەکە؟\nبەبێ موجامەلە، پێموایە پاریس سان جێرمان یەکێکە لەپاڵێوراوەکان، هەروەها ڕیاڵ مەدرید کە خاوەنی مێژوییەکی گەورەیە لەخولی یانە پاڵەوانەکان، بەڵام قسەکانی من ئەوە ناگەیەنێت کە ڕێگەیان بۆ خۆشکراوە و بەئاسانی دەتوانن بگەنە لوتکە، بەڵکو لەلایەن بایرن میونشن و یوڤی و چێڵسییەوە ڕکابەرییەکی بەهێز دەکرێن، لەگەڵ ئەوەشدا سورم لەسەر ئەوەی پاریس و ڕیاڵ دەتوانن بەرشلۆنە لەنازناوەکەی دابماڵن.\nبەڕای تۆ پاریس و ڕیاڵ کامیان براوە دەبێت؟\nبێگومان ڕوبەڕوبونەوەکە زۆر بەهێز دەبێت، هەردوو یانەکە گەورەن و دەیانەوێت لەیاریی چون براوەبن بۆ ئەوەی لە گەڕانەوە بە دەرونێکی سافەوە بێنە ناو یاریگاوە، ڕیاڵ مەدرید لەپێشترە بۆ بردنەوە بەهۆی مێژووەکەیەوە، بەڵام پاریس لەتوانایدایە مێزەکە بەسەریدا هەڵگێڕێتەوە، با چاوەڕوان بین بزانین چی ڕودەدات.\nباسی بەرشلۆنەت کرد، چۆن ئەم دۆخە خراپەی بەرشلۆنە هەڵدەسەنگێنیت؟\nبەرشلۆنەی ئەم وەرزە بەرشلۆنەی وەرزی ڕابردوو نییە، ڕاستە چەندین یاریزانیان لەپێکهاتەکەیاندا هێشتۆتەوە، بەڵام لەهەمان کاتدا چەندینێکی کاریگەریشیان لەدەست داوە لەنمونەی چاڤی هێرناندێز، بێگومان ئەم یاریزانە کاریگەری ڕاستەوخۆی هەیە لەسەر شێوازی یارییکردنیان، بەڕای من قورسە کوڕانی لویس ئینریکی سیناریۆکانی وەرزی ڕابردو دووبارە بکەنەوە، لە لالیگا و چامپیۆنز ئاستیان هاوسەنگی تێدا نییە بەهۆی لاوازی هێڵی بەرگرییانەوە، لەلایەکی ترەوە پێکانەکان بەردەوام لێیان دەدات و ئەوەش کاردانەوەی لەسەر ئەنجامەکان دەبێت.\nکەواتە تۆ بەرشلۆنە لەنێو پاڵێوراوەکاندا دووردەخەیتەوە؟\nبەبێ شاردنەوە، قورسە بەرشلۆنە بتوانێت پارێزگاری لەنازناوەکەی بکات، وەک وتم پێویستە چەندین کێشە چارەسەربکەن ئەگەر بیانەوێت وەک وەرزی ڕابردوو بکەن، پێویستە پێش هەموو شتێک دەرچەیەک بدۆزنەوەو خۆیان لە کاریگەری پێکانی لیۆ مێسی دەرباز بکەن.\nکاندیدی پۆستی ڕاهێنەرایەتی ڕیاڵ بویت، بەڵام تیپی لاوانت هەڵبژارد "کاستیا"؟\nهۆکارەکە ئاشکرایە و وەڵامەکەی زۆریش ئاسانە، ویستم بۆ وەرزی دووەم لەگەڵ تیپی کاستیا بەردەوام بم و ئەزمونی زیاتر بەدەست بهێنم، من لەوانەم کە حەزم بەخێرا بڕینی قۆناغەکان نییە و ناشمەوێت هەر وەرزە و لەیانەیەک بم، من هێشتا لەسەرەتای کاری ڕاهێنەرایەتیدام، بەوشێوەیە دەمەوێت کار بکەم کە خۆم حەزم پێیەتی، ڕاستە چەندین گرێبەستم لەئیسپانیا و دەرەوەی ئیسپانیا پێگەیشت، بەڵام من دەڵێم هێشتا کاتی نەهاتووەو دوای ئەنجامەکانی تیپی کاستیا بیر لەداهاتو دەکەمەوە.\nکە باسی تیپی کاستیا دەکەین بێگومان ناوی ئینزۆی کوڕت دێتە پێشەوە، پەیوەندیتان چۆنە بەیەکەوە؟\nپەیوەندی نێوان من و ئینزۆ وەک پەیوەندی من و نێوان هەر یاریزانێکی ترە، هەندێک پێیان وایە کە لەبەرئەوەی کوڕی منە دەبێت گرنگی زیاتری پێبدرێت، بەڵام من لەگەڵ یاریزانەکانی تر هیچ جیاوازییەکی ناکەم و لەو جۆرە ڕاهێنەرانەم کە حەزم بە پێکهێنانی کەشی خێزانییە لەنێوان سەرجەم یاریزانەکاندا، لەکۆتاییدا ئینزۆ یاریزانی کاستیایە و منیش ڕاهێنەرم، ئەگەر ڕۆژێک لەڕۆژان هەست بکەم باش نییە، یاخود لەئاستی پێویستدا نییە لەپێکهاتەکەم دووری دەخەمەوە، خۆیشی ئەوە دەزانێت بۆیە بەردەوام لەهەوڵداندایە.\nگلەیی ئەوە دەکرێت کە شارەی کاپیتانۆت داوە بە ئینزۆ ، هیچ وەڵامێکت هەیە؟\nهەمان ئەو وەڵامە دەدەمەوە کە لەپێشودا ڕامگەیاندووە، ئینزۆ شارەی کاپتنی وەرگرتووە لەبەر ئەوەی یاریزانێکی باشە و توانای سەرکردایەتی کردنی هاوڕێکانی هەیە، بەڵێ، چەندین ڕەخنەم لێگیرا و هەواڵەکانم خوێندەوە، ئەوانەی نزیکن لێمەوە باش دەزانن لەبەرئەوە شارەی کاپتنم نەداوەتێ کە کوڕمە، بەڵکو لەبەرئەوەیە بە باشترینە و لەگەڵ ئەوەشدا هۆشداریم پێداوە کە دەبێت لەو ئاستەدا بمێنێتەوە و زیاتر پێشکەش بکات، ئەگەرنا دووری دەخەمەوە.\nکۆتا وشە بۆخۆت بەجێدەهێڵم، حەز دەکەیت چۆن کۆتایی بە چاوپێکەوتەنەکە بهێنین؟\nدووبارە سوپاست دەکەم بۆ ئەم میواندارییە، هیوادارام هەڵبژاردەی فەرەنسا نازناوی یورۆ بەدەست بهێنێت بۆ دڵخۆشکردنی هاندەرانی تۆپی پێی وڵاتەکەم، وابزانم شایستەشن، هەروەها هیوا دەخوازم لەکاری ڕاهێناندا سەرکەوتو بم وەک ئەو گرەوەی خۆم لەگەڵ خۆمدا کردومە.\nئه‌م بابه‌ته 1142 جار خوێنراوه‌ته‌وه


ئەمریکا: مووچەی پێشمەرگە دەدەین - تۆڕی میدیایی خەڵک\nوەزیری پێشمەرگە و راوێژکاری سەنتەری هەمەئاهەنگی هاوپەیمانان کۆبوونەوە.\nبەپێی ڕاگەیەنراوێکی وەزارەتی پێشمەرگە، کە وێنەی دراوە بە (خەڵک) لە کۆبوونەوەی وەزیری پێشمەرگە و راوێژکاری سەنتەری هەمەئاهەنگی هاوپەیمانان لە هەرێمی کوردستان، لەلایەن تیمی هاوپەیمانانەوە، وەزارەتی پێشمەرگە دڵنیاکرایەوە کە کێشە و لەمپەرەکانی بەردەم پێویستە داراییەکانی هێزی پێشمەرگە چارەسەرکراوە و پێویستیە دارایی و لۆجیستیەکانی ئەو هێزەش لەلایەن هاوپەیمانانەوە بەردەوام دەبێت.\nشۆڕش ئیسماعیل، وەزیری پێشمەرگەی حکومەتی هەرێمی کوردستان لەگەڵ کۆڵۆنێل دەیڤد ولیام، راوێژکاری سەنتەری هەماهەنگی هاوپەیمانان لە هەرێم و تیمی یاوەری کۆبووەوە.\nڕاویژکاری سەنتەری هەمەئاهەنگی هاوپەیمانان لە هەرێم، وەزارەتی پێشمەرگەی دڵنیا کردەوە، کە هاوکاری و یارمەتیەکانیان بۆ وەزارەتی پێشمەرگە بەردەوامی دەبێت و کێشە و لەمپەرەکانی بەردەم ئەو پرسە چارەسەرکراوە.\nئاماژە بەوەشکراوە، وەزیری پێشمەرگە ستایشی هەوڵی بێوچانی هاوپەیمانان و ئەمریکای کرد لە پاڵپشتی و هاوکاریەکانیان بۆ هێزی پێشمەرگە.\nوتیشی، “بەردەوامی پاڵپشتیە سەربازییەکانی هاوپەیمانان هێزی پێشمەرگەی کوردستان دەکات بە هێزێکی پێشکەوتووی ئەکادیمی و سەربازی سەردەمیانە” .


بادەم زەمینی : دەرمانە بۆ رەبۆ\nله دوای چه‌ند لێكۆڵینه‌وه‌یه‌ك، پزیشكانی زانكۆی هارڤه‌رد، له وڵاتی ئه‌مه‌ریكا ئاشكرایانكرد: خواردنی بادەم زەمینی له‌لایه‌ن ئافره‌تی دوگیانه‌وه، رێژه‌ی توشبونی منداڵه‌كانیان به نه‌خۆشی ره‌بۆ له داهاتودا به‌رێژه‌یه‌كی به‌رچاو كه‌مده‌كاته‌وه.\nبونی رێژه‌یه‌كی زۆر له ماده سودبه‌خشه‌كان له پێكهاته‌ی بادەم زەمینی ، ده‌بێته هۆی ده‌ردانی ژماره‌یه‌ك هۆڕمۆنی سود به‌خش، له‌كاتی سكپڕیدا، له ئه‌نجامدا ته‌ندروستی ئه‌و منداڵه‌ی له‌دایك ده‌بێت، جیاوازه له‌و منداڵه‌ی كه دایكی بادەم زەمینی له كاتی سكپڕیدا نه‌خواردوه.هاوكات ئه‌و پزیشكانه ئامۆژگاری ئافره‌تانی سكپڕ ده‌كه‌ن، به خواردنی 20 ده‌نك له بادەم زەمینی له هه‌فته‌یه‌كدا.\nڕێکه‌و 2013-04-01 10:51:07


کوردیپێدیا - خۆکوشتنی ژنێک دوای لێدانی بەهۆی شێوازی جل پۆشینیەوە\n👩 خۆکوشتنی ژنێک دوای لێدانی بەهۆی شێوازی جل پۆشینیەوە | 🏷 پۆل: دۆزی ژن | زمانی بابەت: 🏳 کوردیی ناوەڕاست | 👁🗨\nخۆکوشتنی ژنێک دوای لێدانی بەهۆی شێوازی جل پۆشینیەوە\nهەنگاو: ژنێکی لاوی خەڵکی ئورمیە بە هۆی ئەوەی لەلایەن براکەیەوە لەسەر شێوازی جل پۆشین درابوویە بەر لێدان و کوتان و هەر بەو هۆیەوە خۆی کوشت.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، ڕۆژی سێشەممە 2ی ڕەزبەری 2719 (24ی سێپتامبری 2019)، ژنێکی لاوی خەڵکی گوندی کوڕانەی شاری ئورمیە بە ناوی ”مینا جەوان“ لە یەکێک لە ناوەندە دەرمانییەکانی ئەو شارە گیانی لە دەست داوە.\nمینا جەوان خێزاندار و دایکی دوو منداڵی 14 و 10 ساڵە بووە و ڕۆژێ پێشتر خۆی هەڵواسیبوو.\nهەواڵنێری هەنگاو لە ئورمیە ڕایگەیاند کە، مینا کاتێک لە حەوشەی خۆیان سەرقاڵی شوستنی جل و بەرگ بووە، براکەی هاتووە و لە سەر شێوازی جل پۆشینی و بێ ڕێزی پێ کردووە و دواتر داویەتە بەر لێدان و کوتان و ناوبراو هەر ئەو ڕۆژە خۆی هەڵواسیوە.\n 📡 ماڵپەڕ | 🏳 کوردیی ناوەڕاست | هه‌نگاو\n➕ ئەم بابەتە لەلایەن: (نالیا ئیبراهیم)ەوە لە: Sep 28 2019 10:35PM تۆمارکراوە\n👌 ئەم بابەتە لەلایەن: (زریان سەرچناری)ەوە لە: Sep 29 2019 2:44PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Sep 29 2019 2:44PM باشترکراوە\n📷 فایلی وێنە 1.0.1 118 KB Sep 28 2019 10:41PM نالیا ئیبراهیم


مەیدانی تەکسیم - قەڵەم\nتاریخ ایجاد در دوشنبه, 25 ارديبهشت 1396 18:05\nئەگەرچی دەست، باسک، روخسار و بە گشتی جەستەی لێرە و لەوێ بریندار ببوو و دێشا، بەڵام خۆشحاڵ بوو. خۆشحاڵ لەوەی سەرئەنجام بڕوێشەکەی گەیاندبووە کۆترەکانی مەیدانی تەکسیم. ئیتستا ئیتر دڵنیا بوو هەم خۆپیشاندانی خۆپیشاندەرەکانی مەیدانی تەکسیم سەردەگرێ و هەم ئەویش لەپاش ساڵانی ساڵ دەگاتە مەقسەد.\nمەیدانی تەکسیم جمەی دێت. خەڵک وەک شارە مێروولە لەو شەقام و کۆڵانانەوە وا دەگەنەوە سەر گۆڕەپانەکە، دەردەکەون و دواتر وەک ئاوی ناو ئیسفەنج رێک لەناو مەیدانەکەدا ون دەبنەوە! تەکسیم، کۆتایی جیهانە. هەموو رێگاکان دەگەنەوە ئەوێ. هەڵبەت رێگاکان هەر ئەمە نین. شارەمێروولەکە لە ژێر عەرزیشەوە هەڵدەقوڵێ،... لە وێستگەی میترۆکەیشەوە. حەشیمەت کۆتایی نییە. خۆی لە خۆیدا هەڵدەقوڵێتەوە. خۆی سەرچاوەی خۆیەتی. وەک کانیاوێکی بێ شاخ و بێ کەژ لەپشتییەوە،... تەنیای تەنیا. هەر خۆیەتی و بەس.\nکەس نازانێ 'شوێن' چۆن دەتوانێ ئەم هەموو جەستەیە لەخۆ بگرێ.\nئەم بە جانتایەک کتێب بەکۆڵەوە و گۆنییەکی دە کیلۆیی بڕوێش بە دەستییەوە رێک لە تەنیشت ئەو پلیکانانەدا راوەستاوە وا دەگەنەوە میترۆکە. کە رۆیشت پێیان گوت گەر رێت دەکەوێتە مەیدانی تەکسیم ئەوا حەتمەن بڕوێشیش لەگەڵ خۆت بەرە. وتیان کۆترەکانی ئەوێ زۆرن و چاوەڕوانی رێبواران. وتیان هیچ خۆپیشاندانێک لەو مەیدانە بەبێ تێرکردنی کۆترەکان سەرناگرێ. وتیان هیچ رێبوارێکیش بە بێ تێرکردنی ئەوان، ئەبەد ناگاتە مەقسەد. ئەمیش بەقسەی کردن،... ئەگەرچی رێگا وەک هەمیشە دووربوو و، ئەویش وەک هەمیشە ماندوو. چاوی گێڕا. مەیدانەکە، لێرە و لەوێ پڕی کۆترەکان بوون. ئەو کۆترانەی سرک دەنیشتنەوە و پاشماوەی ئەو رێبوارانەیان بە دەندوک هەڵدەگرتەوە وا فڕێیان دەدایە سەر زەوی،... ئەو کۆترانەی دانەوێڵەی ئەو رێبوارانەیان بەهەڵەداوان هەڵدەدایە جیکەڵدانەیانەوە وا بە کیسەیەکی بچووک بە دەستەوە هاتبوون رزقیان بگەیەنن. کۆترەکان ئەگەرچی بە گوێرەی عادەت لە مرۆڤەکان دڵنیا بوون، بەڵام جۆرێک لە سرکییان تیا دەبنیرا،... باڵەکانیان هەردەم ئامادەی فڕینێکی تر بوون!... سروشت بەتەواوی جێی نەهێشتبوون.\nکتێبەکان قورس بوون و شانیان ئازاردەدا. بە تەلیسی بڕوێشەکەیش، بەری دەستەکانی سوورهەڵگەڕابوون. بەڵام خەنی بوو، خەنی چونکا ئیتر دەیتوانی لەپاش بڕینی ئەو رێگا دوورودرێژە، سەری تەلیسەکە هەڵپچڕێ و بیاندا بە کۆترەکان و ئیتر بۆ هەمیشە قوتاری بێت. ئیتر تەنیا کتێبەکان دەمایەوە. وەک هەمیشە.\nبەڵام پەلەی نەکرد. مادام کە گەیشتبوو ئیتر پێویست نەبوو لەوە زیاتر خۆی سترێس بکا. تەلیسەکەی دانا، کۆڵەپشتییەکەیشی داگرت و ئەوسا سمتی دادایە سەر نیوە دیواری پلیکانەکانی میترۆکە. پاشان هەر دوو باسکی لەسەر سینگی قوفڵ کرد و بە جوانی کەوتە رووانینی دەورووبەری. نیگای بەرەو مۆنۆمێنتی جومهورییەت راکێشرا. سەیری ئەتاتورک و پیاوە سیاسی و سەربازییەکانی پشت سەر و دەورووبەری کرد. سەیری ئاڵای تورکیا کە لە تەنیشتیاندا دەشەکایەوە. مرۆڤ کاتێک لە بەرد دروستدەکرێ چەندە بەئیرادە و راوەستاو دەنوێنێ. بە بێ هیچ چەشنە جووڵەیەک. ئەم بیرە لەگەڵ خۆی بردی. کەواتە جوڵە مرۆڤ نەرم و نیان دەکا. دایدەبەزێنێ. خاو و خلیچی دەکاتەوە. کتوپڕ پۆلێک کۆتر لەبەردەمیدا بە پەلە هەڵنیشتن. وەک بڵێی بۆنی گۆنییەکەیان کردبێ و دەیانزانی چی تیایە. کۆترەکان بە لاچاو لە کاتێکدا سەریان بەرەو حەوا بەرزدەکردەوە، لێیاندەڕوانی. لەهەموو هەیکەلیاندا چاوەڕوانی دەخوێندرایەوە. وەک بڵێی دەڵێن دەی زووکە،... چاوەڕوانی چیت! ئەم کە لەراستیدا چاوەڕوانی هیچ نەبوو، لەمانای نیگاکانیان نەگەیشت. لەوە تازەتر بوو بتوانێ ئیشارەتی کۆترەکانی مەیدانی تەکسیم بخوێنێتەوە. بۆیە سەری هەڵبڕییەوە و دیسان کەوتەوە رووانینی دەورووبەری، هەتاوی سەعاتی سێی دووانیوەڕۆ لە پشت ئاسمانی نیوەهەورییەوە خەریکی چاوەشارکێ بوو. بای تەڕی دەریای مەڕمەڕە روومەتی ختیلکەدەدا. دەستفرۆشەکان سەریان قاڵ بوو. دانەیەک لەسەر داشقەکەی خەریکی برژاندنی بەڕوو بوو. بەڕووەکان لە سەر ئاوری ژێریان وەک گوڵ دەپشکوتن. لەولاتر، یەکی تر خەریکی برژاندنی گەنمە شامی بوو، بێ هیچ چەشنە خوێئاوێک لە تەنیشتیدا. وردەواڵەفرۆشەکانی تریش هەر کامەی خەریکی ئیش و کاری خۆیان. پاشان منداڵە سواڵکەرەکان کە لەناو باڵای بەرزی رێبواراندا بە ئاسانی ون دەبوون، ئەو ژنەخۆفرۆشانەی بە سینگی مەڕمەڕین و روخساری تەواو مەکیاژکراوەوە لە هەر رێبوارێکیان وەک مشتەری دەڕوانی. لەناو جمەی خەڵکیدا ئەو دیمەنانە چەندە خێراخێرا گۆڕانیان بەسەردا دەهات. هەموو شتێ چەند خێرا دەبوو بە شتێکی تر، ئەگەرچی ئاپۆرا بە گشتی هەر هەمان ئاپۆرا بوو.\nکتوپڕ لەو سەری مەیدان چاوی بە ماشینێکی سەربازی کەوت. لەو ماشینانەی دەڵێن فیشەک نایبڕێ. ماشینەکە راوەستا و ئەوسا ئەم چاوی بە دوو چەکدار کەوت کە لەگەڵ شۆفیرەکەی کەوتنە قسەکردن. پێی سەیری بوو کە بۆچی تائیستا ئەو دووانەی نەبینیبوو. کەمێک رقی لە گەمژەیی خۆی هەستا. ئاخر ئەو کە چیرۆکی ئەم مەیدانەی لەو دیو سنوور خوێندبووەوە و لە رێگای هەواڵەکانەوە ئاگای لەهەموو خۆپیشاندانەکان و هێرش و لێکدە و بەرەکانی پۆلیس و خەڵک ببوو، لەناکاو لەم مەیدانەدا دیمەنی تر سەرنجی قوستبووەوە. سەرێکی راوەشاند و جوانتر لە چەکدارەکان و سەیارەکە وردبووەوە. ئەوان چەند ساڵێک بوو ببوون بە بەشێکی جیانەکراوەی مەیدانی مۆنومێنتی جومهورییەت. وادیار بوو چیدی ئەتاتۆرک و پیاوە بەردینەکانی دەورووبەری نەیاندەتوانی پارێزگاری لە ئارامیی گۆڕەپانی تەکسیم بکەن. لە چاوەکانی ئەتاتۆرکی رووانی، هەستی کرد نیگاکانی تەنیا سارد و پۆڵایین نین، بەڵکو تووڕەیشن.\nراست بووەوەو خۆی کێشایەوە. داهێزراوی ماندوویی، هەستی کرد دەبێ هەرچی زووتر خۆی بە هوتێلێکدا بکا، شوێنێکی هەرزان بۆ خۆشۆردن و حەسانەوە. هێشتا رێگا زۆری مابوو. وەک هەمیشە.\nدانەوی. گۆنییەکەی کردەوە. بڕوێشی رەنگ سوور دەرکەوت. بزەیەک گرتی. باشە بۆ دە کیلۆ؟ بۆ نەدەکرا تەنیا کیلۆیەک لەگەڵ خۆی بێنێ؟ بەڵام خێرا وازی لەم بیرە هێنا. دڵنیا لەوەی یەکەمجارە کۆترەکانی مەیدانی تەکسیم بە ژیانیان شتی وادەخۆن، دەستی برد و مشتێ بڕوێشی هەڵگرت. فێنکایی دنکەکان سەرسامی کرد. بێگومان ئەوەندە بە ئاسانی لەم دە کیلۆ بڕوێشە رزگاری نەدەبوو. هەموو کۆترەکانی گۆڕەپانەکەی پێ تێردەکرد. ئیتر هەتا دەژیا، دۆعای خێری کۆترە برسییەکانی دراوسێی ئەتاتورکی بە شوێنەوە دەبوو. وەک یەکێک لە دراوسێکانی گوتبووی ئاهەنگی نووسینی هەموو کتێبە پیرۆزەکان لە سەر ئاهەنگی خوێندنی کۆتر چێکرابوو. سەرێکی بادا و بە خەیاڵی مرۆڤ سەری سووڕما.\nهێشتا وەرنەگەڕابوو کە فێنکایی باڵ لێدانی چەند کۆترێکی لەسەر روومەتی گەرمی خۆی هەست پێکرد. ئەوان جووڵابوون. کۆترکان لەهەر کەسێکی تر لەناو ئەو ئاپۆرا رەش و بێ ئەژمارەدا باشتر چاوەکانیان دەیانبینی. بزەیەکی هاتێ. گەر سەرەتای ئاوا بێ، ئاخۆ کۆتایی چۆن دەبوو؟ داخۆ چەندەی لێکۆدەبنەوە؟ بەڵام نا، نابێ گوێ بداتێ. گرینگ ئەوەیە کە ئەمە ئاماژەیەک بوو بۆ ئەوەی ئەو دەیتوانی زۆر خێرا لەدەستی دە کیلۆ بڕوێشەکە رزگاری بێ و بە کتێبەکانییەوە روو لە هۆتێلەکە بکا و لەوێوە ئیتر درێژەی رێگا،... . وەک هەمیشە.\nبەڵام هێشتا دەستی لەناو گۆنییەکە دەرنەهێنابوو کە سێبەرێکی گەورە لە پشت نیوەدیوارەکەوە بەپڕتاو دەرکەوت و هەموو دونیای ئەوی تاریک کرد. سێبەرەکە لەیەک چرکەدا بەقەد هەموو ئاسمانی سەر سەری ئەو کشا. سێبەرەکە پەڕییە سەر سەری. جەستەی نیوەچەماوەی تەختی زەوی کرا. بە شوێنی دا چەند کەسی تر لەملاولاوە ئەوانیش بەسەریا کەوتن. دونیا تاریک هەڵگەڕا. هەناسە کێشان کە تا تاوێک لەوە پێش ئەوەندە ئاسان دەهاتە پێش چاو، کتوپڕ بوو بە ئەرکێکی دژوار. رێگای بەرەو جیهانی دەرەوە هەتا دەهات تاریک و تاریکتر هەڵدەگەڕا.\nکۆترە برسییەکان هەراسان دوورکەوتنەوە. ئەم کە لە زمانی سێبەرەکە و هاوڕێکانی نەدەگەیشت، هەوڵی دا بە جوڵاندنی ئەو دەستەی لەناو تەلیسەکە مابووەوە و ئیستا ژێر خۆی کەوتبوو، خۆی لەو ژانە بەژانە رزگار کات کە لە یەک چرکەدا گەیشتبووە ئاسمانەکان. بەڵام مەگەر دەکرا؟ بڕوێشەکە بەلادا کەوت و بڵاوبووەوە. دیسان لە ژێر سینگی رووتی هەستی بە فێنکایی دنکەکان کردەوە. نەڕەنەڕەکان خەریک بوو گوێیان کەڕدەکرد. هەموو جەستەی لەژێر باری گرانی جەستەکانی تردا دەیناڵاند. چەندەی خایاند،... نازانێ. کتوپڕ هەناسەکێشان ئاسانتر بووەوە و خۆی بە کەلەپچەکراوی بینییەوە بە چەند هەنگاو لەولاتر بە چەند پۆلیسی چەکدار بە دەورییەوە. خەڵکێکی زۆر کۆببوونەوە، لە کاتێکدا پۆلیسەکانی تر هەوڵیان دەدا لە شوێنی رووداوەکە دوور و دوورتریان بخەنەوە. ئەم کە هێشتا نەیدەزانی چی بووە و چۆنیەتیی رووداوەکەی بۆ کۆنەدەبووەوە، وڕ و کاس لە دەورووبەری خۆی رووانی.\nکتێبەکان ئەگەرچی لێرە و لەوێ پەڕەکانیان دڕابوون و بەرگەکانیان ئازاردرابوون، بەڵام بەگشتی لە شوێنی خویان و وەک خۆیان مابوونەوە. ئەم ئارام ئارام خستنییەوە ناو جانتا پشتییەکەی و دیسان دایەوە بە کۆڵیا. وەک هەمیشە.\nتا دوورکەوتەوە، ناوەناوە لایکردەوە و لە گۆنییەکەی رووانییەوە. ئەو گۆنییەی لەبەر تەوژمی هێرشی کۆترەکانی مەیدانی تەکسیم، ئیستاکە نەدەبینرا.\nئەگەرچی دەست، باسک، روخسار و بە گشتی جەستەی لێرە و لەوێ بریندار ببوو و دێشا، بەڵام خۆشحاڵ بوو. خۆشحاڵ لەوەی سەرئەنجام بڕوێشەکەی گەیاندبووە کۆترەکانی مەیدانی تەکسیم.\nئیتستا ئیتر دڵنیا بوو هەم خۆپیشاندانی خۆپیشاندەرەکانی مەیدانی تەکسیم سەردەگرێ و هەم ئەویش لەپاش ساڵانی ساڵ دەگاتە مەقسەد.\nئیتر ئەمەیان نەک وەک هەمیشە!\n١ـ مەیدانی تەکسیم مەیدانێکی بەناوبانگی شاری 'ئیستانبوول'ە کە لەم ساڵانەی دوواییدا بووە بە شوێنێکی گرینگ بۆ دەربڕینی ناەڕزایەتی وخۆپیشاندانی خەڵکی ناڕازی لە سیاسەتەکانی دەوڵەتی تورکیا. ئەم مەیدانە بەتایبەت بووە بە هێمایەک بۆ ئۆپۆزیسیۆنی دەوڵەتی ئەردوغان لەم وڵاتەدا.\nهەڵبژاردن بە بێ مێژوو\nفەلسەفەی بوونگەرایی یان ئیگزیستانسیالیزم، کاتی خۆی پێی لەسەر ئەو داگرت کە مرۆڤ ناتوانێ لە رێگای گەڕانەوە بۆ مێژوو، مانا بۆ ژیانی خۆی پەیدابکا.


" Nimêja îstisqayê [baran-xwestinê]\n\_ Fiqha îbadetan \_ Nimêjê \_ Nimêja îstisqayê [baran-xwestinê]\nsura [ Surat Muhammad ] Aya  سوێند به‌خوا ئێمه ده‌تانخه‌ینه به‌ر تاقیکردنه‌وه، تا له‌جیهانی واقعدا تێکۆشه‌ر و خۆگرانتان ده‌ربکه‌وێت و ئاشکرا ببێت بۆمان، بۆ ئه‌وه‌ش هه‌واڵی چالاکی ئێوه‌مان بێته ده‌ست.\nsura [ Surat Al-Imran ] Aya  ئه‌ی ئه‌وانه‌ی که باوه‌ڕتان هێناوه خۆگربن و خۆڕاگریی و ئارامگریی و به‌سه‌ر خۆتاندا بهێنن، نه‌به‌زن له خۆگری مانه‌وه‌تان له سه‌نگه‌ردا، هه‌وڵ بده‌ن هه‌میشه له سه‌نگه‌ری خه‌بات و کۆششدا بن، له خوا بترسن و پارێزکاربن بۆ ئه‌وه‌ی سه‌رفرازیی (هه‌میشه‌یی) به‌ده‌ست بهێنن.\nsura [ Surat Al-Kahf ] Aya  مه‌گه‌ر بڵێیت: ئه‌گه‌ر خوا بیه‌وێت و ویستی په‌روه‌ردگاری له‌سه‌ر بێت، یادی په‌روه‌ردگاریشت بکه کاتێك که له بیرت چوو بڵێیت (ان شاء الله) له ئه‌نجامدانی هه‌ر کارێکدا بڵێ: ئومێده‌وارم په‌روه‌ردگارم ڕێنموویم بکات بۆ به‌ڵگه‌یه‌کی نزیکتر له‌مه تا به‌و شێوه‌یه‌ی که پێی چاکه‌و لای په‌سه‌نده جێبه‌جێی بکه‌م.\nsura [ Surat Al-Furqan ] Aya  ئێمه پێش تۆ (ئه‌ی محمد صلی الله علیه وسلم) هیچ که‌سێکمان له پێغه‌مبه‌ران ڕه‌وانه نه‌کردووه که خواردنیان نه‌خواردبێت، یان به بازاڕدا نه‌گه‌ڕابن، ئێمه هه‌ندێک له ئێومان کردۆته هۆی تاقیکردنه‌وه‌ی هه‌ندێکی ترتان.. ئایا خۆده‌گرن و خۆڕاگر ده‌بن، بێگومان په‌روه‌ردگاری تۆ هه‌میشه و به‌رده‌وام بینایه (به هه‌ڵسوکه‌وتی به‌نده‌کانی).\nsura [ Surat Al-An'am ] Aya  خۆ ئه‌گه‌ر فه‌رمانبه‌ردارو ملکه‌چی زۆربه‌ی خه‌ڵکی سه‌رزه‌وی بیت ئه‌وه له ڕێبازی خوا وێڵت ده‌که‌ن، چونکه شوێنی هیچ شتێک ناکه‌ون جگه له گومان و ته‌نها گۆتره‌کاری ده‌که‌ن.


هێزێکى پاسەوانى سنورى عێراق لە سێ ناوچەى زاخۆ جێگیرکران\nهەولێر؛دوو ڕۆژە قەدەغەى تەواوەتى هاتووچۆ کەوتۆتە بوارى جێبەجێکردن و شەقامەکان چۆڵن [ڤیدیۆ]\nبزوتنەوەى گۆڕان: داهاتێکی زۆر هەیە بەڵام نایەتە خەزێنەی حکومەت\nئەنجومەنی سەرکردایەتی پارتی سوپاسی هاوڵاتیانی شاری هەولێری کرد و ڕایگەیاند، پێکەوە ئەو دۆخە تێدەپەڕێنن.\nلە ڕاگەیەندراوێکدا ئەنجومەنی سەرکردایەتی پارتیی دیموکراتی کوردستان ڕایگەیاند: " هەولێریانی خۆشەویست سوپاس بۆ خۆراگریتان لە بەرامبەر رووبەڕووبوونەوەی پەتای جیهانیی کۆرۆنا کە ئەم پەتایە ئەمڕۆ لە سەرتاسەری دنیا کاریگەری گەورەی ئابووری و تێکدانی ژیانی ئاسایی دروست کردووە".\nئاماژەی بەوەشکردووە: "لە سۆنگەی هەستکردنمان بە زەحمەتی ژیان و ئازاری سەختی ئابووری ئێوە، بە پێویستمانزانی سوپاستان بکەین کە ئێوە لە پێناو سەلامەتی خۆتان و کۆمەڵگه، تەواو پەیوەست بوون بە رێکارە تەندروستیەکان".\nسەرکردایەتیی پارتی ئەوەشی خستووەتەڕوو: "دڵنیاین پێکەوە ئەم دۆخە تێدە پەڕێنین و وەك هەمیشە هەولێر و کوردستان سەلامەت و ئارام و ئاوەدان دەبێت".\nئەمە لەکاتێکدایە، لەدوای ئەوەی دوینێ دووشەممە، وەزارەتی ناوخۆ قەدەغەی هاتوچۆی بۆماوەی شەش ڕۆژ ڕاگەیاند، بەڵام بەشێک لە هاووڵاتیان و کاسبکارانی سنوری پارێزگای سلێمانی ناڕەزایەتییان نیشاندا و گردبوونەوە، هەرلەدوای ئەوەش بڕیاردرا لە کاتژمێر 6:00ی ئێوارەی سبەینێوە قەدەغەی هاتوچۆ لاببرێت.\nسیدەکان؛ بۆردومانى تورکیا دەستى پێکردەوە و هاوڵاتییەک شەهید بوو\n2020.06.18 - 11:23\nشەری دەستەویەخەی سەربازانی چین و هیندستان لەسەر سنوری هاوبەشی هەردوولا (ڤیدیۆ)\n2020.06.23 - 23:46


📕 ئەنجامەکانی رووپێوی هێشوويی فرەنيشاندەر خولی شەشەم (MICS6) لەعێراق و هەرێمی کوردستان 2018 | تاقم: پەڕتووکیانە | زڤانوو بابەتی: 🏳 کوردیی ناوەڕاست\n🔗 پەڕتووک وەنایۆ: ئەنجامەکانی رووپێوی هێشوويی فرەنيشاندەر خولی شەشەم (MICS6) لەعێراق و هەرێمی کوردستان 2018\n📥 جمارەو داونلۆدی: 640 جارێ\n➕ ئی بابەتە جەلایەنوو: (جوان عومەر ئەحمەد)وە جە: Sep 10 2019 10:13AM تۆمارکریان\n✍ ئی بابەتە پەی دماینجاری لایەنوو: (هاوڕێ باخەوان)ەوە جە: Sep 27 2020 11:23PM خاستەر کریان\n📷 فایلوو وێنەی 1.0.1 37 KB Sep 10 2019 10:40PM م. ب.\n📕 فایلەو PDFی 1.0.1 2 MB 100 Sep 10 2019 10:15AM جوان عومەر ئەحمەد


هاوڵاتیانی سلێمانی: خوازیارین جەژن ببێتە هەوێنی ڕووبەڕووبونەوەی داگیرکاریی | ROJnews\nپێنجشەممە, 8 أغس 2019 - 08:11\nهاوڵاتیانی شاری سلێمانی، بەبۆنەی نزیکبوونەوەی جەژنی قوربان، خوازیارن ئەم جەژنە ببێتە جەژنی ڕووبەڕووبونەوەی داگیرکاریی و یەکگرتوویی نێوان لایەنە سیاسییەکان و داواش لە حیزبە کوردستانییەکان دەکەن، کێشەکاییان وەلا بنێن و ئەم جەژنە وەک هەلێک بقۆزنەوە بۆ پێکهێنانی یەکگرتوویی نێوانیان.\nڕەحمان حەمە ساڵح، هاوڵاتی، وتی: "پەیامی ئێمە لەم جەژنەدا ئەوەیە کە خەڵک لە سەر هەموو دۆزە ڕەواکان یەکگرتووبن بە تایبەت لە دژی لایەنی دەرەکی وەک دەوڵەتی تورک کە لە قەندیل، مەخمور و ناوچەکانی دیکە پەلامار و هێرش دەکات، بۆیە پێویستە لایەنە پەیوندیدارەکان هەڵوێستیان هەبێت، بە تایبەت بۆ داگیرکاریی نابێت هەر لایەک پشتی لایەکی دیکەی داگیرکەر بگرێت، چونکە ئەوە گورزیی گەورە لە بزوتنەوەی ڕزگاریخوازی کورد دەدات".\nعوسمان ئەمین، هاوڵاتیەکی دیکەی شاری سلێمانییە و بۆچوونی وایە کە "هەتا ئێمە ئەم وڵاتانە لە دەورمان بن و لە نێوان ئێران، تورکیا و عەرەب دا بین ئەوا هەر بارودۆخمان خراپە، بۆیە پێویستە لایەنە سیاسیەکان لە ناو خۆیاندا یەکبگرن و داواکاری گەلیش هەر ئەوەیە، ئیدی بەسە هێرش کردنە سەر یەکتر و ئەگەر بەمجۆرە ململانێ لە نێوانیاندا هەبێت خراپترمان بەسەردێت".


سەرەتا»هه‌واڵ»ئەگەر هەیە OnePlus 5 رامەکەی ٨ گێگابایت بێت\nلەلایەن awder omer لە 10/04/2017 0 Comments\nبەپێی نوێترین پروپاگەندەکان بێت مۆبایلی وەن پلاس ٥ ڕامەکەی ٨ گێگابایت دەبێت وەن پلەس ٥ وە ئەگەر هەیە بە پێی سەرچاوەکان بێت لە نیوەی دووەمی ساڵی ٢٠١٧ــدا بڵاوبێتەوە\nوا چاوەڕوان ئەکرێت کۆمپانیای وەن پلەس دوای وەن پلەس ٣ وەن پلەس ٥ بەرهەم دەهێنێت وە رەنگە بپرسی بۆچی وەن پلەس ٤ بەرهەم ناهێنێت چونکە لای چینیەکان وا دەردەکەوێت ژمارە ٤ شەنسی خراپ ئەهێنێت ژمارە 4 لای چینیەکان هاوشێوەی وشەی مەرگە لە زمانی چینیدا .\nبۆیە وەن پلەس ٤ بەرهەم ناهێنرێت\nبە پێی راپۆرتی مالپەرە چینیەکان بێت ئەم بەرهەمە بەرزترین ئاستی تایبەتمەندی لە خۆ ئەگرێت وەن پلەس ٥ وا چاوەڕوانی لیدەکرێت کە پرۆسێسەرەکەی ٨٣٥ سناپدراگۆن بێت وە ناوکی Cpuکەی ٨ ناوک دەبێت وە پرۆسێسەری گرافیکی adreno 540دەبێت ڕوونمای مۆبایلەکە بە ١٤٤٠ لە ٢٥٦٠ پێکسڵدا خۆی دەبینێتەوە وە ئەبێیە یەکەمین مۆبایلی کۆمپانیاکە کە وردی روونماکەی ١٠٨٠ لە ١٩٢٠ پیکسڵدا نابێت\nوە کامێراکەی دوانە کامێرا دەبیت وا چاوەڕوانیش ئەکرێت نرخەکەی کەمتر لە ٥٠٠ دۆلار بێت هەندێک سەرچاوە ٤٢٠ دۆلاریان بۆ داناوە بەلام لە ئیستەدا بە فەرمی نرخی دیاری کراوی بۆ دیاری نەکراوە وە لە نیوەی دووەمی ئەمساڵدا بڵاودەبێتەوە وە چاوەڕوان ئەکرێت جێگیر بوونی رامی ٨ گێگابایی لەسەری شتێکی مەحاڵ نەبێت لەلایەن ئەم کۆمپانیا چینیەوە چاوەڕوانی مۆبایلێکی ئیجگار بەهێز بین بێگومان بە نرخێکی هەرزانیش .\nبابەتەكانی پێشووترپێداچوونه‌وه بۆ هه‌ردوو مۆبایلی هۆشمه‌ند (هواوه‌ی P10 و P10 Plus).\nبابەتی دواتر به‌رنامه‌ى ئه‌شامپۆ به كراكه‌وه دابه‌زێنه، یه‌كێك له باشترین به‌رنامه‌كانى كۆپى كردن..


کەسێک لە ڕێگەی پەیامێکی ساختەی مۆبایل بە بەهای زیاتر لە 11 ملیۆن دۆلار بیتکۆینی لێدەدزرێت\nی مانگی یازده ٠١, ٢٠٢١\nئەگەر بیتکۆینت لێدزرا بێت، ڕەنگە بتوانیت پارەکەت بهێنیتەوە. بە گوێرەی راپۆرتێکی ماڵپەڕی بزنس ئینسایدەر، دادوەرێکی فیدراڵی ئەمریکا داوایەکی پەسەندکرد بۆ گەڕاندنەوەی بڕی 600 هەزار دۆلار لە بیتکۆین لە واڵێتێکی هوئۆبی گڵۆباڵHuobi Global wallet کە کۆمپانیایەکە بۆ هەڵگرتنی پارەی دیجیتاڵی و خەڵکی وەک شوێنێک بۆ ئاڵوگۆڕکردنی دراو بەکاری‌دەهێنن.\nلێکۆڵەران دەڵێن ئەو 600 هەزار دۆلارە بەشێکە لە بەهای ئەو بیتکۆینانەی لە واڵێتی بەکارهێنەرێکی کۆینبەیسCoinbase دزراوە. کۆینبەیسئەویش کۆمپانیایەکە بۆ ئاڵۆگۆڕکردنی دراوی دیجیتاڵی.\nبە گوێرەی داوایەکی یاسایی کە لە شاری لۆس ئانجلس تۆمارکراوە، مانگی چواری ڕابردوو، دوای ئەوەی بەکارهێنەرێکی کۆینبەیس 200 بیتکۆینی کڕی، پەیامێکی ئاگادارکردنەوە بۆ مۆبایلەکەی چووبوو کە گوایە حیسابەکەی قوفڵ بووە. هەرچەندە نامەکە وادەردەکەوت لە کۆینبەیسەوە بۆی هاتبێت، بەڵام وەها نەبوو و پەیامێکی ساختەبوو.\nلە ماوەیەکی کورتدا، هاککەرەکە بە بەهای 11.6 ملیۆن دۆلار کە 206 بیتکۆین بوو لە واڵێتی ئەو بەکارهێنەرەی برد. ڕوون نییە هاککەرەکە چۆن ئاگاداری مامەڵەی ئەو کەسە بووە بۆ کڕینی 200 بیتکۆین. ماڵپەڕی بزنس ئینسایدەر دەڵێت کۆینبەیس ئامادە نەبوو لەم بارەیەوە لێدوان بدات.\nهوئۆبی ئامادەی دەربڕیووە بۆ سڕکردنی حسابی ئەو کەسەی کە بیتکۆینە دزراوەکانی بۆ هاتووە هەتا دادگای ئەمەریکا پرسەکە یەکلایی دەکاتەوە.\nهیچ کەس و دامەزروەیەک ناتوانێت کۆنترۆڵی دراوە دیجیتاڵییەکان بکات، کە ئاڵۆگۆڕکردن و دروستکردنیان لە ڕێگەی چەند هاوکێشەیەکی بیرکارییەوەیە و لەسەر سیستەمێکی نوێ بە ناوی بڵۆکچەین. ئەمەش نیگەرانی لای حکومەتەکان دروستکردووە کە دەکرێت لەلایەن خراپەکارەکانەوە بۆ مەبەستی نەشیاو و نایاسایی بەکاربهێنرێن.\nلە نێو وڵاتەکاندا هەوڵدەدرێت هەتا بە یاسابڵۆکچەین ڕێک بخرێت، بەڵام تا ئێستا زۆر وڵاتی جیهان بە ئەمەریکاشەوە یاسایی بۆ ڕێکخستنیان دەرنەکردووە و بە یاسایی کۆن مامەڵەیان لەگەڵدا دەکەن.